Shafee sembunyi ‘identiti’ wang RM9.5 juta diberi Najib, kata saksi

Mahkamah Tinggi Kuala Lumpur hari ini diberitahu bahawa peguam Tan Sri Muhammad Shafee Abdullah cuba menyembunyikan ‘identiti’ wang berjumlah RM9.5 juta yang diterima daripada Datuk Seri Najib Razak sebagai pinjaman, sedangkan wang tersebut adalah bayaran khidmat guaman kepada UMNO dan Barisan Nasional (BN).

Pegawai Penyiasat Suruhanjaya Pencegahan Rasuah Malaysia (SPRM) Mohamad Farid Jabar, 37, berkata berdasarkan kepada dua rakaman percakapan yang diambil oleh SPRM pada 2017 dan 2018, Muhammad Shafee menyatakan bahawa wang RM9.5 juta itu adalah bayaran khidmat guaman, namun dalam satu rekod percakapan dan kenyataan media, peguam itu memberitahu wang tersebut adalah pinjaman.

“Pada awalnya, Tan Sri Shafee dirakam percakapan (dua rakaman pada 2017 dan 2018) sebagai saksi berkaitan penerimaan wang RM9.5 juta daripada Datuk Seri Najib yang mana Tan Sri Shafee adalah salah seorang yang menerima wang daripada Datuk Seri Najib yang ketika itu Datuk Seri Najib disiasat oleh SPRM.

“Penjelasan Tan Sri Shafee menerusi dua rekod percakapan yang saya peroleh, jelas membuktikan bahawa penerimaan RM9.5 juta itu merupakan bayaran yuran guaman bagi kes-kes petisyen pilihan raya tahun 2004 dan 2006 yang telah selesai,” katanya dan menambah dua rekod percakapan itu diambil oleh dua pegawai SPRM.

Saksi pendakwaan kelapan itu berkata demikian semasa pemeriksaan semula oleh Timbalan Pendakwa Raya Afzainizam Abdul Aziz pada perbicaraan kes peguam itu yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada Lembaga Hasil Dalam Negeri (LHDN), lapor Bernama.

Mohamad Farid berkata beliau telah mengemukakan aduan pada 4 September 2018, yang menjurus kepada kesalahan penerimaan wang RM9.5 juta oleh Muhammad Shafee yang peguam kanan itu merupakan suspek dalam kertas siasatannya.

“Siasatan yang dibuat oleh saya adalah menjurus kepada sama ada penerimaan dua cek berjumlah RM9.5 juta telah diisytiharkan di dalam Borang B Tahun Taksiran (LHDN) 2013 dan 2014, daripada situ siasatan saya mendapati bahawa tiada laporan yang dibuat.

“Siasatan saya juga mendapati, berdasarkan rakaman percakapan dan kenyataan media, beliau (Muhammad Shafee) cuba menyembunyikan identiti sebenar penerimaan RM9.5 juta yang diterima olehnya sebagai pinjaman, sedangkan duit RM9.5 juta itu merupakan bayaran bagi khidmat guaman yang telah diberikan oleh Tan Sri Shafee kepada UMNO dan BN,” katanya.

Kepada soalan Afzainizam mengapa saksi terakhir itu tidak mengeluarkan notis kepada Muhammad Shafee dan firma Shafee & Co, supaya mengemukakan invois berhubung bayaran khidmat guaman kepada UMNO dan BN, Mohamad Farid berkata Muhammad Shafee sendiri mengesahkan bahawa beliau tidak meminta sebarang invois daripada Najib kerana ‘segan’.

“Selain itu, cek (RM9.5 juta) itu dibuat sendiri oleh Datuk Seri Najib kepada Tan Sri Shafee kerana kes-kes petisten pilihan raya 2004 dan 2006 telah selesai dilaksanakan,” jelasnya.

Selepas saksi pendakwaan terakhir itu selesai memberi keterangan, Afzainizam kemudian memaklumkan kepada Hakim Datuk Muhammad Jamil Hussin bahawa pihak pendakwaan telah menutup kes.

“Pihak pendakwaan menutup kes pada hari ini setelah memanggil lapan saksi. Pendakwaan tidak menawarkan saksi kepada pihak pembelaan,” katanya.

Peguam Harvinderjit Singh yang mewakili Muhammad Shafee mengucapkan terima kasih kepada pihak pendakwaan dan Hakim Muhammad Jamil kerana mendengar kes itu.

Hakim Muhammad Jamil kemudian memerintahkan kedua-dua pihak menyerahkan nota prosiding pada 12 Jun ini untuk mahkamah meneliti nota tersebut dan dibandingkan dengan transkrip rakaman mahkamah (CRT) bagi menentukan ketepatannya.

“Kedua-dua pihak juga perlu memfailkan hujahan bertulis pada atau sebelum 26 Julai dan hujahan lisan ditetapkan pada 15 Sept,” katanya.

Antara saksi pendakwaan yang dipanggil untuk memberi keterangan pada perbicaraan kes yang bermula 21 Mei 2021 ialah Pengurus Cawangan Ambank Jalan Raja Chulan R.Uma Devi, Pengurus Cawangan CIMB Bank Bukit Tunku Rosnita Ahmad dan bekas pegawai LHDN Syed Nasrul Fahmi Syed Mohamad.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya, iaitu cek RM4.3 juta diterima pada 13 Sept 2013 manakala RM5.2 juta pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


Kalah usul SOSMA, UMNO ada alasan PRU diadakan segera: Nazri

Susulan kekalahan dalam undian belah bahagian di Dewan Rakyat semalam, Datuk Seri Nazri Aziz berkata UMNO kini mempunyai alasan yang paling kuat untuk mengadakan pilihan raya umum ke-15 (PRU-15) dengan secepat mungkin.

Veteran UMNO itu menyifatkan kerajaan sekarang tidak lagi mempunyai asas untuk meneruskan pemerintahan sekarang dan senada dengan rakan satu partinya, Tan Sri Annuar Musa yang mendakwa memorandum persefahaman (MoU) yang dimerterai sebelum ini sudah terbatal.

“Faktanya, kita kalah usul. Jalan yang betul sekarang adalah kembali kepada rakyat, iaitu kita mempunyai alasan sekarang untuk mengadakan pilihan raya umum (PRU).

“Ini bukan keputusan saya, ini keputusan parti saya. Kalau mereka fikir mereka harus kembali kepada rakyat untuk meminta pengundi memilih (kerajaan baru), itu hak mereka.

“Pada saya, dalam soal ini, kami telah kehilangan asas moral untuk terus menjadi kerajaan. Jadi saya serahkan kepada parti saya untuk membuat keputusan,” katanya dipetik laporan Malaysiakini.

Walaupun sebelum ini Nazri tidak bersetuju agar PRU-15 dijalankan, namun susulan keputusan di Dewan Rakyat semalam pandangannya berbeza kerana melihat pembangkang tidak menghormati MoU yang ditandangani mereka sebelum ini.

“Tapi hari ini saya tiada asas moral untuk berdiri di sini dan mengatakan bahawa kita tak perlu membubarkan parlimen.

“Pada pandangan saya, sukar untuk kami berdiri di sini hari ini untuk terus mentadbir kerajaan kerana kita telah hilang asas oral, dan kita telah kalah usul,” katanya lagi.

Terdahulu, usul yang dibentang Menteri Dalam Negeri Datuk Seri Hamzah Zainudin semalam tidak diluluskan setelah melalui undi belah bahagian, yang menyaksikan 84 Ahli Parlimen (MP) bersetuju manakala 86 (pembangkang) lagi tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 MP tidak hadir.


Kes pendakwah: Biar mahkamah putuskan, jangan tuduh melulu

Orang ramai tidak boleh membuat tuduhan melulu dalam kontroversi kes gangguan seksual melibatkan seorang pendakwah terkenal selagi belum diputuskan individu tersebut bersalah di mahkamah, kata Datuk Ahmad Marzuk Shaary.

Timbalan Menteri di Jabatan Perdana Menteri (Hal Ehwal Agama) itu berkata pendakwah tersebut perlu diadili terlebih dahulu sehingga dibuktikan bersalah di mahkamah dan orang ramai dinasihati tidak membuat tafsiran mengikut kepercayaan sendiri.

“Orang yang didakwa akan mengemukakan bukti dan ini bermakna proses mahkamah perlu berjalan sebelum dibuktikan seseorang itu benar-benar bersalah atau sebaliknya.

“Nasihat saya kepada penyokong atau penentang mana-mana pihak yang berkaitan supaya berhati-hati dan tidak mendahului undang-undang kerana seseorang itu belum dibuktikan bersalah,” katanya dipetik dalam laporan media.

Jelasnya lagi, undang-undang negara perlu dihormati dan agama tidak mengajar untuk menyebarkan aib seseorang walhal ia belum dijatuhi hukuman lagi.

“Hormatilah proses undang-undang dan yang paling penting agama mengajar kita tidak semberono menyebarkan aib seseorang itu sementelah dia belum dipastikan benar oleh pihak mahkamah yang akan memutuskan,” katanya lagi.

Ahmad Marzuk juga menggesa supaya warganet menghentikan ‘peperangan’ di media sosial berhubung perkara itu dan berhenti menyebarkan aib seseorang kerana bimbang akan jatuh kepada fitnah.

Katanya lagi, perkara itu tidak perlu dipanjangkan sebaliknya hanya perlu menunggu siasatan dan pendakwaan oleh pihak mahkamah.

“Adab kita dan aib orang penting untuk dijaga kerana menuduh seseorang melakukan perkara yang dosa dan maksiat juga adalah satu dosa.

“Kepada warganet, kena berhati-hati dan peperangan di media sosial ini tidak perlu dipanjangkan sebaliknya tunggu siasatan dibuat dan pendakwaan jika ada kes,” katanya.

Berkaitan kes usahawan kosmetik, Muhammad Sajjad Kamaruz Zaman atau lebih dikenali Nur Sajat, Ahmad Marzuk berkata, kerajaan bersedia meneruskan prosiding undang-undang terhadap individu itu sekiranya kembali ke negara ini.

Beliau berkata, sebaik Nur Sajat sudah kembali ke tanah air, tindakan prosiding pendakwaan atas kesalahan beberapa kali tidak hadir ke mahkamah akan diteruskan mengikut Enakmen Jenayah Syariah Selangor.

“Proses itu melihat kepada kesesuaian terutama sekali (Nur Sajat) kena berada di negara ini dan perlu hadir ke mahkamah.

“Jika beliau sudah berada di sini pastinya tindakan prosiding yang sudah lama tertangguh akan diteruskan,” katanya.


Indonesia rekod kes tertinggi baharu melepasi 38,000 jangkitan Covid-19

Kes baharu Covid-19 di negara keempat paling ramai penduduk di dunia, Indonesia, terus mencanak naik melebihi 38,000 kes, sekali gus kekal menjadi negara terburuk dilanda wabak itu di Asia Tenggara.

Tatkala penularan varian Delta yang pertama kali dikesan di India semakin meluas di seluruh republik itu, jumlah kematian dalam tempoh 24 jam sehingga 12 tengah hari tadi menjadi yang kedua tertinggi apabila merekodkan 852 kes.

Dengan gelombang virus Covid-19 yang meluas itu, sistem perkhidmatan kesihatan negara berkenaan berada di ambang keruntuhan.

Susulan jangkitan baharu hari ini sebanyak 38,391 kes, negara itu kini telah merekodkan lebih 2.41 juta kes, termasuk 63,760 kematian, lapor pasukan petugas Covid-19 Indonesia.

Jumlah pesakit yang dirawat dan individu yang melakukan kuarantin kendiri kini berjumlah 359,000, sementara jumlah sembuh pula seramai 21,185 orang menjadikan kes sembuh kepada hampir dua juta.

Semalam, negara itu melaporkan kematian tertinggi iaitu 1,040 kes dan 34,379 jangkitan baharu, sejak pandemik Covid-19 mula dikesan di Mac tahun lalu.

Jakarta menjadi wilayah yang menyumbang paling tinggi kes iaitu membabitkan 12,974 jangkitan baharu.

Susulan itu pentadbiran Jakarta mula melancarkan program suntikan vaksin secara bergerak menggunakan trak yang direka khas bagi menggalakkan lebih ramai penduduknya menyertai kempen vaksinasi.

Gabenor Jakarta, Anies Baswedan berkata langkah itu adalah salah satu usaha kerajaan untuk memberi vaksin kepada hampir 8.8 juta penduduk bandar raya berkenaan sehingga Ogos depan.

Suntikan vaksin ini layak diberikan kepada mereka yang berusia 12 tahun ke atas.

“Hampir lima juta orang telah menerima suntikan dos pertama dan pihak kami akan terus meningkatkan jumlahnya melalui program vaksinasi bergerak ini,” katanya sambil menegaskan pemerintah Indonesia menyediakan 16 trak sedemikian untuk ditempatkan di beberapa lokasi di Jakarta. – Agensi


Aksi Bonnie raih emas menakjubkan, tahniah, kata Muhyiddin

Bekas Perdana Menteri, Tan Sri Muhyiddin Yassin mengucapkan tahniah kepada jaguh powerlifting negara Bonnie Bunyau Gustin setelah berjaya merangkul emas pertama buat Malaysia pada Sukan Paralimpik Tokyo 2020, hari ini.

Pengerusi Perikatan Nasional (PN) itu berkata seluruh peminat sukan tanah air pastinya sedang meraikan kejayaan Malaysia meraih pingat emas pertama yang disumbangkan Bonnie Bunyau sebentar tadi.

“Keupayaan melakukan angkatan menakjubkan sehingga lagu kebangsaan, Negaraku berkumandang di arena membuktikan anda sememangnya layak dipertaruhkan sebagai antara prospek utama memenangi pingat emas pada edisi kali ini.

“Aksi mengagumkan sehingga memecahkan rekod Paralimpik pastinya akan terus dikenang dalam lipatan sejarah sukan negara. Tahniah buat Bonnie, barisan kejurulatihan serta seluruh kontinjen Malaysia,” kata Muhyiddin dalam media sosialnya hari ini.

Bonnie bukan setakat merangkul emas, sebaliknya dengan angkatan terbaik 228 kilogram beliau sekali gus memecahkan rekod temasya yang sebelum ini dipegang atlet Iraq, Rasool Mohsin 227kg yang dilakukan ketika di Rio de Janeiro.

Bonnie yang turun selaku pemegang rekod dunia di Tokyo International Forum, mendahului saingan sejak daripada angkatan pertama dengan dia bermula dengan angkatan 217kg, 225kg, 228kn sebelum percubaan keempat untuk memecahkan rekod dunia miliknya pada angkatan 231kg gagal.

Tempat kedua milik atlet dari Mesir, Mahmoud Attia dengan angkatan 191 kg manakala gangsa dimenangi Micky Yule, Great Britain, 182 kg.


Aliran masuk pelaburan ke Malaysia 2021 RM48.1b, tertinggi sejak 2016

Aliran masuk bersih pelaburan asing ke Malaysia pada 2021 adalah sebanyak RM48.1 bilion – tertinggi sejak 2016 – berbanding RM13.3 bilion pada 2020, manakala pelaburan di luar negeri mencatatkan RM19.7 bilion berbanding RM10.2 bilion pada tahun sebelumnya.

Sehingga akhir 2021, pelaburan langsung asing (FDI) terkumpul di Malaysia mencatatkan nilai yang lebih tinggi sebanyak RM788.8 bilion, menurut Jabatan Perangkaan Malaysia (DOSM) yang menerbitkan Statistik FDI di Malaysia dan pelaburan langsung Malaysia di luar negeri (DIA) pada 2021.

Ketua Perangkawan Datuk Seri Dr Mohd Uzir Mahidin berkata aktiviti ekonomi mulai pulih secara perlahan-lahan selepas terkesan daripada pandemik Covid-19, lapor Bernama.

Berdasarkan World Investment Report oleh Persidangan Bangsa-Bangsa Bersatu mengenai Perdagangan dan Pembangunan (UNCTAD), aliran FDI ke negara-negara membangun di Asia meningkat sebanyak 19 peratus kepada US$619 bilion pada 2021.

“Oleh itu, pelaburan asing ke Malaysia pada 2021 meningkat untuk mencatatkan RM48.1 bilion, tertinggi sejak 2016,” katanya dalam kenyataan hari ini.

Mengulas lanjut berkaitan prestasi FDI mengikut sektor, Mohd Uzir berkata sektor pembuatan mengembang sebanyak RM22.5 bilion untuk merekodkan aliran masuk bersih sebanyak RM29.5 bilion yang menyumbang kepada aliran masuk terbesar dalam FDI.

Sektor pembuatan menarik 61.4 peratus daripada jumlah keseluruhan pelaburan, terutamanya dalam subsektor elektrik, peralatan pengangkutan dan lain-lain pembuatan.

Sementara itu, perkhidmatan merupakan penyumbang kedua tertinggi terutamanya dalam aktiviti kewangan, diikuti oleh sektor perlombongan yang menerima dalam bentuk ekuti dan dana pelaburan saham.

Menjelaskan selanjutnya berhubung pelaburan Malaysia dengan lebih 190 negara, Mohd Uzir berkata, rantau Asia kekal menjadi sumber utama FDI di Malaysia bagi 2021 dengan aliran masuk bersih sebanyak RM22.5 bilion, kebanyakannya diterima dari Singapura, Jepun dan Korea Selatan berjumlah RM17 bilion.

Rantau Asia turut menjadi sumber utama kedudukan FDI dengan nilai sebanyak RM413.1 bilion, diikuti Eropah pada RM207.7 bilion dan Amerika pada RM153.0 bilion pada akhir 2021.

Pada akhir 2021, kedudukan FDI telah meningkat sebanyak RM103.9 bilion untuk mencatatkan nilai RM788.8 bilion. Sektor perkhidmatan merupakan penerima terbesar pada 49.2 peratus atau RM388.4 bilion, dipacu oleh aktiviti kewangan dan borong runcit.

Ini diikuti oleh sektor pembuatan yang merangkumi sebanyak 42.2 peratus daripada keseluruhan FDI, terutamanya dalam subsektor elektrik, peralatan pengangkutan dan lain-lain pembuatan.

“Seperti mana prestasi FDI, aliran DIA meningkat RM9.5 bilion untuk merekodkan RM19.7 bilion disebabkan pelaburan yang lebih tinggi dalam sektor pembuatan dan perkhidmatan,” kata Mohd Uzir.

Pembuatan memintas perkhidmatan sebagai sektor utama bagi DIA, menyumbang 40.5 peratus daripada keseluruhan pelaburan terutamanya dalam subsektor elektrik, peralatan pengangkutan dan lain-lain pembuatan.

Sementara itu, sektor perkhidmatan menyumbang 30.3 peratus terutamanya dalam aktiviti kewangan. Eropah kekal sebagai rantau utama bagi aliran DIA pada 2021 dengan sumbangan sebanyak 54.9 peratus terutamanya ke Belanda dan United Kingdom(UK).

“Secara keseluruhannya, pelaburan ini kebanyakannya disalurkan ke Belanda, Kanada dan Indonesia,” katanya.

Aliran DIA terutamanya adalah dalam bentuk ekuti dan dana pelaburan saham dengan sumbangan sebanyak 61.7 peratus disumbangkan oleh keuntungan yang dikekalkan di luar negeri walaupun mengalami aliran keluar yang lebih rendah dalam ekuti.

Pada masa yang sama, instrumen hutang merekodkan aliran keluar bersih yang lebih tinggi hasil daripada aktiviti dalam kredit perdagangan.

Pada akhir 2021, kedudukan DIA berada pada RM547.0 bilion daripada RM515.1 bilion pada tahun sebelumnya dengan Singapura, Indonesia dan UK kekal sebagai tiga destinasi utama bagi para pelabur.


Ramal banjir besar hujung November

Jabatan Meteorologi Malaysia (MetMalaysia) meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Ketua Pengarah MetMalaysia Muhammad Helmi Abdullah berkata fenomena La Nina yang masih berterusan dan dijangka sehingga awal tahun depan, menyebabkan peningkatan taburan hujan.

Beliau berkata, METMalaysia meramalkan, sepanjang Oktober risiko bencana cuaca hanya membabitkan fenomena hujan ribut petir yang berpotensi menghasilkan angin kencang, hujan lebat dan banjir kilat dalam tempoh yang singkat dan berskala kecil.

Kebanyakan tempat dijangka menerima taburan hujan yang normal sahaja dalam tempoh itu, katanya menurut laporan BH.

“Sekiranya Pilihan Raya Umum (PRU) dilaksanakan pada awal November, kemungkinan banjir besar berlaku adalah kurang. Bagaimanapun, mulai pertengahan November ada kemungkinan banjir besar berlaku terutamanya penghujung November.

“Namun begitu, jika pilihan raya dilaksanakan pada Disember, cuaca yang berlaku dijangka memberi impak yang lebih signifikan kerana angin Monsun Timur Laut adalah aktif pada tempoh itu, di mana risiko untuk berlaku hujan lebat berterusan dan banjir besar berskala besar adalah tinggi,” katanya.

Beliau berkata, kebiasaannya bermula akhir September hingga awal November negara akan mengalami fasa peralihan monsun.

“Dalam tempoh ini lazimnya cuaca di seluruh negara adalah baik pada waktu pagi. Manakala pada sebelah petang hingga awal malam, ribut petir akan lebih kerap berlaku terutama di negeri-negeri pantai barat serta pedalaman Semenanjung, Sarawak (barat dan tengah) dan barat Sabah.

“Risiko untuk berlaku banjir kilat adalah tinggi dalam tempoh ini terutama di kawasan rendah di pantai barat Semenanjung,” katanya.

Muhammad Helmi berkata, Monsun Timur Laut pula kebiasaannya akan bermula pada pertengahan November

“Jadi dalam tempoh November hingga Disember, cuaca adalah lebih lembap terutama di negeri-negeri Pantai Timur Semenanjung, barat Sarawak dan timur Sabah.

“Lazimnya cuaca adalah hujan pada sebelah pagi di negeri-negeri Pantai Timur Semenanjung, barat Sarawak dan timur Sabah.

“Pada sebelah petang, ribut petir atau hujan akan berlaku di negeri-negeri pantai barat Semenanjung, pedalaman Sarawak dan barat Sabah,” katanya.

Beliau berkata, namun begitu perkara yang perlu dibimbangkan ialah jika berlaku luruan monsun atau kemunculan sistem tekanan rendah, menyebabkan hujan berterusan akan berlaku di negeri-negeri berkenaan yang berpotensi menyebabkan banjir.

“Jika berlaku luruan monsun yang kuat dan serentak dengan kemunculan sistem tekanan rendah, maka risiko untuk berlaku banjir besar adalah tinggi. Luruan monsun yang signifikan biasanya akan bermula pada Disember,” katanya.

Ditanya mengenai perubahan cuaca yang kerap hujan dan ribut petir ketika ini, Muhammad Helmi berkata, keadaan cuaca yang lebih lembap ketika ini adalah disebabkan Monsun Barat Daya yang lemah.


Bantuan RM1,000 dijangka selesai disalur hujung minggu ini: PM

Perdana Menteri (PM) Datuk Seri Ismail Sabri Yaakob berkata Bantuan Wang Ihsan sebanyak RM1,000 kepada ketua isi rumah terjejas dengan banjir di seluruh negara dijangka selesai diagihkan sebelum hujung minggu ini.

Beliau berkata setakat ini, lebih 70 peratus ketua isi rumah yang terkesan dengan bencana itu telah menerima bantuan berkenaan, menurut laporan Bernama.

PM berkata beliau tidak hanya memberi tumpuan terhadap pengumuman semata-mata malah menekankan pelaksanaan yang cepat agar rakyat tidak menunggu lama untuk mendapat bantuan dalam usaha mengurangkan kesusahan rakyat ketika ini.

“Saya dah umumkan macam-macam insentif dan bantuan kerajaan tapi tak cukup dengan pengumuman, yang pentingnya pelaksanaan, dan saya berpuas hati dengan pelaksanaan Bantuan Wang Ihsan ini. Dah lebih 70 peratus mangsa banjir dah terima dan dijangka sehingga sebelum akhir minggu ini, seluruh Malaysia selesai 100 peratus, tapi banyak lagi saya umumkan, iaitu kita nak supaya dipercepatkan.

Saya tak nak umum enam bulan, tujuh bulan tak selesai rakyat menunggu. Jadi saya tak mahu rakyat menunggu lama, mereka tengah susah, kita selesaikan kesusahan mereka. Jadi biarlah kita fokus kepada isu rakyat dulu sebelum isu-isu lain,” katanya.

Beliau berkata demikian kepada pemberita selepas menyerahkan bantuan berkenaan kepada 55 ketua isi rumah yang dipindahkan ke pusat pemindahan sementara (PPS) Sekolah Kebangsaan (SK) Gangsa di sini, berikutan banjir yang kembali melanda Melaka sejak Sabtu lepas.

Hadir sama Ketua Menteri Melaka Datuk Seri Sulaiman Md Ali dan Setiausaha Kerajaan Negeri Melaka Datuk Kamel Mohamad.

Mengulas lanjut, Ismail Sabri berkata pemberian Bantuan Wang Ihsan kini dipermudah dan diperluas kepada semua mangsa yang terjejas dengan bencana itu apabila rakyat yang terkesan tidak perlu mengisi terlalu banyak borang dan ia turut diberikan kepada mereka yang tidak berpindah ke PPS.

“Macam di sini (PPS SK Gangsa), saya difahamkan mereka (mangsa) tak perlu isi banyak borang-borang pun kerana nama mereka di pusat pemindahan tu dah ada, jadi gunakan nama tersebut untuk kita bayar (Bantuan Wang Ihsan). Kalau dah balik, itu macam dulu sampai tiga bulan, enam bulan baru selesai.

Ini terus kita bayar supaya memudahkan mangsa untuk mengurangkan bebanan mereka. Yang lain-lain tu mangsa yang tidak berpindah ke PPS, yang berpindah ke rumah saudara mara, kawan-kawan dan sebagainya mereka perlu melaporkan kepada pusat bencana daerah yang dipengerusikan oleh pegawai daerah,” katanya.

Ismail Sabri berkata mangsa banjir perlu segera membuat laporan kepada pegawai di pejabat daerah dan berkata beliau difahamkan ada pejabat daerah yang melaksanakan pendaftaran mangsa banjir secara dalam talian dan diharap bantuan dapat segera disalurkan.

Dalam pada itu, Ismail Sabri berkata beliau telah meluluskan sejumlah RM8 juta peruntukan bagi Projek Tebatan Banjir (RTB) di Melaka dan projek berkenaan akan dilaksanakan dengan segera bagi mengurangkan kesan banjir kepada penduduk jika ia berlaku lagi dalam masa terdekat.

“Saya dah lulus RM8 juta untuk (projek RTB) jangka pendek. Kalau boleh air dah surut ni kita boleh mulakan projek dengan segera,” katanya.

Terdahulu PM mendengar taklimat mengenai situasi banjir di negeri Melaka di kediaman rasmi Ketua Menteri.

Beliau meluangkan masa hampir sejam sebelum menyantuni mangsa banjir di PPS SK Gangsa dan PPS Sekolah Menengah Kebangsaan (SMK) Sri Pengkalan Alor Gajah.


Tiada parti yang ada majoriti, kata ahli MT UMNO

Seorang ahli Majlis Tertinggi UMNO, Datuk Seri Johari Abdul Ghani mendakwa tiada mana-mana parti politik ketika ini yang memiliki majoriti untuk wakil mereka dilantik sebagai Perdana Menteri baharu.

Johari berkata bukan sahaja parti politik tidak memiliki majoriti, malah gabungan parti politik yang ada ketika ini juga hakikatnya tiada majoriti yang jelas untuk membentuk kerajaan di Putrajaya.

“Hakikatnya adalah tiada parti politik yang ada sokongan majoriti Ahli Parlimen.

“Juga tiada gabungan yang mampu mendapat sokongan Ahli Parlimen yang mencukupi untuk membentuk kerajaan,” katanya lapor Utusan Online.

Menurut Johari, jika Perdana Menteri baharu dilantik sekali pun ia berkemungkinan majoriti tipis dan senario kemelut politik yang sama boleh berulang serta ia akan menjejaskan kestabilan politik negara semula.

“Sekalipun mereka berjaya memperolehi majoriti mudah, kemungkinan besar ia amat tipis.

“Majoriti sedemikian akan terlalu rapuh bagi mana-mana pemimpin yang memegang tampuk pemerintahan.

“Tambahan pemimpin berkenaan terpaksa “menguruskan” agenda politik dan peribadi setiap parti dan pemimpin yang membentuk gabungan kerajaan berkenaan.

“Ini hanya akan menambah beban perdana menteri (baharu) seperti yang terjadi pada pentadbiran sebelum ini,” katanya.

Johari berkata, pentadbiran baharu perlu memberikan tumpuan kepada empat perkara, iaitu wabak Covid-19, kesihatan dan kesejahteraan rakyat, pengurusan kewangan kerajaan dan pemulihan ekonomi.

Keutamaan segera kini adalah menggiatkan usaha vaksinasi untuk mencapai imuniti kelompok, katanya.

“Negara kita perlu ‘berehat’ daripada naratif politik semasa,” katanya.

Beliau menggesa semua pemimpin politik dan wakil rakyat mengutamakan negara dan mengetepikan ideologi parti serta cita-cita peribadi bagi mencapai konsensus (dalam pelantikan Perdana Menteri) secepat mungkin.


Annuar Musa nafi nikahi Nora

Menteri Wilayah Persekutuan Tan Sri Anuar Musa menafikan beliau telah berkahwin dengan penyanyi terkenal Datuk Nora Ariffin, 48, atau Nora, seperti yang tular di media sosial, hari ini.

Sambil menyifatkan ianya sebagai fitnah yang cuba menjatuhkan karier politiknya, Ahli Parlimen Ketereh turut meluahkan rasa kesal dan terkilan dengan tindakan pihak tidak bertanggungjawab yang menyebarkan khabar angin sehingga turut menjejaskan reputasi pihak lain yang tidak berkaitan.

“Saya orang politik tak mengapalah kalau kawan-kawan nak fitnah sikit-sikit, tapi janganlah melibatkan orang lain yang juga ada keluarga.

“Setahu saya daripada keluarga yang cukup terhormat. Saya kenal latar belakang mereka, kalau nak fitnah, libatkan saya sahaja jangan kaitkan orang lain,” katanya hari ini.

Beliau berkata, setakat ini beliau tidak berniat untuk mengambil tindakan lanjut sebaliknya meminta pihak yang menyebarkan khabar angin berkenaan bermuhasabah.

“Bagaimanapun, saya doakan orang tersebut mengambil iktibar bulan Ramadan ini kurangkan lah perkara mungkar, saya tak nak marah-marah, elok sabar sajalah, ” katanya.

Sejak Rabu, tular di Twitter kononnya Annuar, 65, Nora sudah bernikah sebagai isteri kedua.

Hari ini, Nora menafikan desas-desus beliau berkahwin dengan Annuar dan menganggap kekecohan yang tercetus dalam media sosial sebagai gurauan. Beliau juga menegaskan dirinya masih solo hingga ke hari ini.


NGO desak calon BN lepaskan jawatan Pesuruhjaya Suhakam

Jawatankuasa Pemandu CSO Platform for Reform menggesa Hasnal Rezua Merican Habib Merican meletakkan jawatannya sebagai Pesuruhjaya Suruhanjaya Hak Asasi Manusia Malaysia (Suhakam).

Ia susulan beliau diumumkan menjadi calon Barisan Nasional (BN) pada pilihan raya negeri (PRN), bulan depan.

NGO itu berkata pelantikan pemimpin politik dalam jawatan penting di Suhakam bakal menimbulkan isu berkaitan kebebasan suruhanjaya itu.

Menurut kenyataan NGO itu, keberadaan Hasnal dalam institusi Suhakam membimbangkan lebih-lebih lagi parti diwakilinya adalah sebahagian daripada kerajaan hari ini.

“CSO Platform for Reform menyeru Pesuruhjaya Hasnal untuk menegakkan integriti Suhakam dengan segera meletakkan jawatan.

“Langkah ini penting untuk melindungi kebebasan dan kredibiliti suruhanjaya itu dan menunjukkan komitmen terhadap promosi dan perlindungan hak asasi manusia tanpa sebarang kemungkinan kepada percanggahan kepentingan atau ‘conflict of interest’,” kata NGO itu, lapor FMT.

Pada 21 Julai, BN mengumumkan Hasnal sebagai calon parti itu bagi DUN Kuang bagi PRN Selangor.

Pengumuman itu sebelum ini turut menerima reaksi negatif daripada bekas anggota suruhanjaya tersebut yang turut mendesak Hasnal melepaskan jawatannya.

Bekas pesuruhjaya, Jerald Joseph berkata, Hasnal mesti segera meletakkan jawatan.

Semakan dalam laman sesawang mendapati Hasnal masih lagi pesuruhjaya.

Hasnal antara pesuruhjaya Suhakam dilantik pada Julai tahun lalu bersama Noor Aziah Awal, bekas Presiden Majlis Peguam, Ragunath Kesavan, Nordin Ibrahim, Dr Chew Chee Ming, Mary @ Mariati Robert serta Nazira Abdul Rahim.


Varian Delta semakin menular di Indonesia

Agensi Penyelidikan dan Pembangunan Kementerian Kesihatan Republik Indonesia merekodkan 759 kes varian Delta di negara itu pada 16 Julai lalu mula merebak ke 19 wilayahnya.

Di Jakarta sahaja sebanyak 276 kes varian Delta dilaporkan diikuti Jawa Barat (214 kes); Jawa Tengah (131 kes); dan masing-masing 20 kes di Sumatera Utara dan Yogyakarta.

Manakala, 13 kes varian Delta dikesan masing-masing di Jawa Timur, Nusa Tenggara Barat dan Kalimantan Timur; Sulawesi Selatan (11 kes); Papua (10 kes); Kalimantan Utara dan Sumatera Selatan masing-masing lapan kes, Banten (tujuh) dan Kalimantan Tengah (empat).

Sementara masing-masing tiga kes turut dikesan di Bali, Lampung, dan Bengkulu diikuti oleh Gorontalo dan Kepulauan Riau masing-masing satu kes.

Melalui data yang direkodkan pada 6 Julai lalu, hanya terdapat 436 kes varian Delta yang dilaporkan di sembilan wilayah di Indonesia iaitu 195 kes di Jakarta, diikuti Jawa Barat (134 kes); Jawa Tengah (80 kes); Jawa Timur (13 kes); Banten (empat), di Kalimantan Tengah, Kalimantan Timur dan Sumatera Selatan masing-masing tiga kes, dan di Gorontalo (satu).

Tidak sampai 10 hari, jumlah jangkitan kes bagi varian Delta ini terus meningkat dua kali ganda.

Menteri Kesihatan, Budi Gunadi Sadikin melaporkan bahawa situasi di hospital semakin membimbangkan khususnya dalam menangani pesakit Covid-19 berikutan penyebaran wabak baru Delta ini.

Katanya, varian baru ini mampu tersebar dengan lebih cepat dan dapat mendatangkan risiko tinggi bagi orang yang terdedah kepadanya.

“Pihak kami telah berusaha untuk menjangkakan hal ini, tetapi jangkitan varian ini lebih cepat merebak berbanding banyak ramalan yang dibuat para saintis di seluruh dunia.

“Bukan hanya di Indonesia, tetapi England dan Israel juga melaporkan peningkatan jangkitan kes Covid-19 yang semakin tinggi,” katanya.


Ahli MT UMNO berkumpul di PWTC, putuskan keluar kerajaan malam ini?

Beberapa ahli Majlis Tertinggi UMNO dan pemimpin komponen Barisan Nasional (BN) kini berada di ibu pejabat UMNO, PWTC yang difahamkan sedang berbincang untuk membuat pengumuman keluar daripada kerajaan Perikatan Nasional (PN) malam ini, ia selepas berakhir tempoh 14 hari diberikan Presiden, Datuk Seri Ahmad Zahid Hamidi pada hari ini.

Wartawan Agenda Daily di lokasi memberitahu, dua ahli MT UMNO dilihat sudah memasuki bangunan UMNO tersebut, antaranya Datuk Seri Razali Ibrahim dan Pengerusi Badan Perhubungan UMNO Wilayah Persekutuan Kuala Lumpur, Datuk Seri Johari Abdul Ghani.

Terkini, Pengerusi Lembaga Penasihat BN, Datuk Seri Najib Razak juga dilihat baharu tiba dengan sebuah kereta berwarna putih yang membawanya masuk ke ruangan parkir dalam bangunan.

Polis pengiring membawa masuk kenderaan VIP tiba di PWTC.

Laporan terkini wartawan juga mendapati terdapat pengiring bermotosikal Polis Tentera yang berada di parkir PWTC, ia dipercayai dinaiki oleh Naib Presiden, Datuk Seri Ismail Sabri Yaakob.

Pengiring Polis Tentera yang dipercayai membawa Naib Presiden UMNO, Datuk Seri Ismail Sabri Yaakob.

Turut berada di PWTC, Naib Presiden MIC Datuk C. Sivarraajh.

Agenda Daily sedang mendapatkan maklumat lanjut berhubung pertemuan hari ini, namun dalam kenyataan Biro Politik sebelum ini Zahid sudah memberikan amaran tegas kerajaan PN akan berdepan tindak balas sekiranya tidak membuka sidang Parlimen dalam tempoh 14 hari.

Kenderaan membawa beberapa individu kenamaan tersebut juga dilihat beredar sekitar jam 4 petang tadi.

Terdahulu hari ini, Putrajaya menetapkan tarikh sidang Dewan Rakyat dan Dewan Negara selama lima hari mulai 26 hingga 29 Julai, kata kenyataan Pejabat Perdana Menteri, hari ini.

Sidang Parlimen itu bertujuan memberi penerangan kepada Ahli-Ahli Parlimen mengenai Pelan Pemulihan Negara (PPN) dan meminda semua perundangan dan peraturan bagi membolehkan persidangan Parlimen diadakan secara hibrid.


Dalam pembelaan kes saman, Rosmah kata barang kemas diberi tanpa diminta

Isteri bekas Perdana Menteri, Datin Seri Rosmah Mansor memberitahu dalam pembelaannya bahawa barang kemas bernilai jutaan ringgit diberi tanpa diminta kerana sebahagian daripada publisiti perniagaan mereka.

Isteri Datuk Seri Najib Razak yang menjalani hukuman penjara itu memberi kenyataan dalam pembelaan di Mahkamah Tinggi berhubung tuntutan saman barang kemas RM67.46 juta yang difailkan semula oleh Global Royalty Trading SAL (Global Royalty), menurut laporan Malaysiakini.

Jelasnya, syarikat Global Royalty mahukan publisiti untuk perniagaan mereka kerana dia adalah isteri kepada Najib yang menjadi Perdana Menteri ketika itu.

“Oleh itu, barang-barang (perhiasan) dihantar kepada defendan untuk defendan meneliti (perhiasan) atas niat dan kehendak plaintif sendiri, dan tanpa kewajipan di pihak defendan untuk membeli barang tersebut.

“Defendan menafikan bahawa defendan meminta barang kemas seperti yang dinyatakan oleh plaintif.

“Defendan menyatakan di sini bahawa tujuan barang kemas itu dihantar kepadanya adalah untuk faedah dan keuntungan plaintif sendiri (manfaat dan keuntungan plaintif sendiri) dengan mengumpul, mendapatkan dan/atau menarik publisiti di kalangan pembeli,” kata Rosmah dalam laporan Malaysiakini.

Pada April lalu, Global Royalty memfailkan semula tindakan sivil RM67.46 juta ke atas Rosmah, meminta pemulangan barang kemas yang didakwa plaintif telah dihantar kepada defendan untuk tujuan tontonan.

Berbanding pemulangan barang kemas itu, firma terbabit berusaha mendapatkan semula kos barangan berkenaan pada nilai RM67,461,027 (AS$14,567,270).

Sebelum ini, pada 2019 firma berkenaan memfailkan saman untuk 44 barang kemas bernilai AS$14.79 juta atau hampir RM60 juta tetapi ia ditrik balik kemudian.

Global Royalty mendakwa pada 2018 Rosmah telah menulis surat kepada mereka untuk mengesahkan penerimaan barang kemas terbabit tetapi mendakwa semua itu tidak lagi dalam milikannya kerana dirampas dan diletakkan di bawah jagaan pihak berkuasa.

Dalam pernyataan pembelaannya, Rosmah berhujah bahawa klausa dalam perjanjian antara dia dan Global Royalty ialah barang kemas diserahkan kepadanya untuk diteliti dan diperiksa, dan bil jualan hanya dikeluarkan selepas itu jika dia berminat untuk membelinya.

“Defendan menekankan bahawa dia mengambil langkah berhemat biasa untuk memastikan keselamatan barang kemas itu.

“Defendan akan memberikan butiran langkah keselamatan yang diambil semasa perbicaraan akan datang (tindakan sivil).

“Oleh itu, defendan tidak boleh dipertanggungjawabkan ke atas kehilangan barang kemas itu kerana ia telah diambil oleh Polis Diraja Malaysia dan/atau kerajaan Malaysia melalui kuatkuasa undang-undang, dan defendan bukanlah punca kehilangan barang kemas tersebut,” dakwa Rosmah.

Rosmah seterusnya berhujah dia tidak boleh dipertanggungjawabkan atas kehilangan barang kemas terbabit kerana rampasan barangan oleh pihak berkuasa adalah tidak dapat diduga dan hanya kerajaan Malaysia boleh diarah untuk membayar kerugian yang dialami oleh syarikat berkenaan.


Penyelesaian dua negara ‘jawapan’ jalan damai antara Palestin, Israel: Biden

Presiden Amerika Syarikat Joe Biden menyifatkan penyelesaian dua negara adalah satu-satunya ‘jawapan’ bagi jalan damai terhadap konflik Palestin dan Israel

Biden berkata tiada perubahan berhubung komitmennya terhadap keamanan Israel dan menegaskan pendirian Parti Demokrat kepada Israel masih sama.

“Tidak ada perubahan dalam komitmen saya terhadap keamanan Israel. Tamat. Tidak ada perubahan, tidak sama sekali. Tetapi saya akan memberitahu anda apa yang berubah. Perubahan itu adalah kita masih memerlukan penyelesaian dua negara. Ia adalah satu-satunya jawapan. Satu-satunya jawapan,” kata Biden semasa sidang media dengan Presiden Korea Selatan, Moon Jae-in.

Kenyataannya itu hadir selepas sekumpulan penggubal undang-undang progresif dan yang lain dalam Parti Demokrat meminta dihentikan penjualan peralatan ketenteraan kepada Israel kerana pengebomannya di Tebing Gaza, Palestin.

Biden berkata sudah bercakap dengan Presiden Palestin Mahmoud Abbas berhubung rancangannya untuk Palestin termasuk memberi jaminan keamanan di Tebing Barat.

“Dan baru-baru ini kami memperbaharui komitmen keselamatan, dan juga komitmen ekonomi kepada orang ramai di Tebing Barat,” kata Biden.

“Saya juga memberi isyarat kepada warga Israel yang ia sangat penting untuk mereka menghentikan pergaduhan dalam komunal di Jerusalem, ia harus dihentikan.”

Presiden juga menjelaskan rancangan besar bersama negara-negara dunia lain untuk membantu membangunkan semula Gaza yang sebahagiannya hancur selepas siri pengeboman Israel yang sudah berhenti ekoran persetujuan gencatan senjata.

“Saya komited untuk menyelesaikannya,” katanya lagi.

Gencatan senjata yang diusahakan Mesir berkuat kuasa pukul 2 pagi waktu tempatan pada hari Jumaat (2300 GMT Khamis). Ia berlaku setelah 11 hari serangan udara Israel di Tebing Gaza.

Sebanyak 248 orang Palestin, termasuk 39 wanita dan 66 kanak-kanak terbunuh dalam serangan Israel di Gaza sejak 10 Mei.

Di Israel, 12 orang terbunuh akibat tembakan roket dari Gaza.


Malaysia bukan negara untuk pendaftaran kad UNCHR: Hamzah

Kerajaan akan mengkaji semula pemberian kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) kepada pelarian etnik Rohingya di negara ini.

Menteri Dalam Negeri Datuk Seri Hamzah Zainudin berkata kajian itu perlu dilakukan susulan ratusan tahanan etnik itu yang melarikan diri dari Depot Tahanan Imigresen Sungai Bakap dekat Bandar Baharu, Rabu lepas, lapor Bernama.

“Kita tidak boleh memberi ruang supaya mereka dengan mudah memasuki negara tanpa dokumen dan terus mendapat kad UNHCR.

“Ia sesuatu yang tidak betul…ini bukan negara untuk pendaftaran UNHCR sebab itu kita ambil sikap tegas bahawa pemegang kad bukan bermakna boleh tinggal di negara kita.

“Jadi kerana itu perlu kaji semula punca pelarian UNHCR duduk di sini dengan bebas dan bagi kad dengan bebas kerana tiada bantuan diberikan kepada kita. Kita sebagai negara yang bersikap perikemanusiaan kepada sesiapa pun tidak bermakna mereka boleh memasuki negara dengan sewenangnya,” katanya.

Beliau berkata demikian ketika ditemui pemberita selepas menyampaikan sumbangan asnaf Parlimen Larut kepada 1,000 orang kurang berkemampuan di Dewan Astaka Batu Kurau di sini hari ini.

Hamzah yang juga Ahli Parlimen Larut berkata kerajaan telah memberi keperluan yang mencukupi kepada pelarian etnik Rohingya malah menempatkan mereka di sesuatu tempat iaitu depoh tahanan atas sifat keperimanusiaan disebabkan ketiadaan dokumen negara asal untuk dihantar pulang.

“Mereka sepatutnya tidak melarikan diri. Itu maknanya mereka hendak melakukan kesalahan untuk bebas dalam negara yang mereka sendiri tidak ada dokumen diri,” katanya sambil menambah tiada tempoh ditetapkan bagi tahanan yang ditempatkan di depoh.

Ditanya mengenai dakwaan kesesakan di depoh dipercayai antara punca tahanan melarikan diri, beliau berkata ia hanya sekadar pendapat sesetengah pihak.

Dalam kejadian awal pagi Rabu lepas, 528 warga asing terdiri daripada etnik Rohingya melarikan diri, bagaimanapun enam daripada mereka maut dirempuh kereta ketika cubaan melarikan diri di lebuh raya.


66 pelancong Malaysia positif varian Omicron di Indonesia

Kementerian Kesihatan Republik Indonesia (KKRI) mengesahkan sehingga hari ini terdapat 882 jangkitan varian baharu Covid-19, Omicron, dengan sebahagian besarnya adalah pelancong asing yang datang dari Arab Saudi.

“Sebanyak 882 kes Omicron dilaporkan hari ini. Pesakit itu terdiri daripada 710 pelancong asing, 161 kes penularan tempatan, dan 11 kes belum dikenal pasti,” kata Pengarah Pencegahan dan Kawalan Penyakit Berjangkit KKRI Dr Siti Nadia Tarmizi, hari ini.

Beliau berkata semua jangkitan Omicron itu adalah kumulatif kes positif yang direkodkan KKRI sejak jangkitan pertama varian itu dikesan di Jakarta pada 15 Disember tahun lalu.

Dari segi kes membabitkan pengembara asing (PPLN), angka itu kebanyakannya didominasi pelancong dari Arab Saudi, mencecah 128 kes.

“Selepas Arab Saudi, terdapat 109 kes pelancong asing dari Turki; 81 pelawat dari Amerika Syarikat; 66 pengembara Malaysia, dan 54 kes pelawat dari Emiriah Arab Bersatu,” kata Tarmizi.

Dr Siti Nadia menjelaskan hampir 80 peratus pesakit Omicron telah menerima dua dos vaksin Covid-19, menyebabkan mereka tidak menunjukkan gejala yang teruk.

“Menjadi kebimbangan kami bahawa individu yang diberi vaksin masih boleh dijangkiti Omicron. Bagaimanapun, kami melihat mereka yang telah divaksin, cenderung mengalami gejala yang lebih ringan apabila mereka dijangkiti,” tegasnya.

Beliau juga menarik perhatian kepada kemungkinan peningkatan kes Covid-19 pada awal 2022, walaupun kenaikan itu tidak ketara.

“Bagaimanapun, kita mesti sentiasa berwaspada dan melaksanakan protokol kesihatan sambil mempercepatkan vaksinasi,” tambahnya.

Sebelum ini, Menteri Kesihatan Budi Gunadi Sadikin menyatakan bahawa peningkatan kes Omicron pada peringkat global sebahagian besarnya berlaku pada kadar yang pantas, dalam tempoh masa yang singkat, antara 35 hingga 65 hari.

“Di Indonesia, kami mengenal pasti kes pertama pada pertengahan Disember, tetapi kes mula meningkat pada awal Januari. Kami mengira bahawa antara 35 dan 65 hari, akan ada peningkatan yang agak cepat dan tinggi. Kita mesti bersedia untuk menghadapinya,” tegas Budi Gunadi.

Kawasan Jakarta, Bogor, Depok, Tangerang, dan Bekasi dilaporkan menjadi zon pertama yang mengalami lonjakan kes. Dengan mengambil kira keputusan pengecaman kementerian, kebanyakan penularan tempatan bagi varian Omicron lebih banyak berlaku di Jakarta.

KKRI juga menjangkakan dalam masa terdekat, penularan tempatan akan berlaku di kawasan Bogor, Depok, Tangerang, dan Bekasi memandangkan kawasan itu terletak berdekatan dengan Jakarta, dengan pergerakan awam yang tinggi.

“Kami telah memaklumkan bahawa lebih 90 peratus penularan tempatan berlaku di Jakarta, jadi kami mesti menyediakan Jakarta untuk menghadapi kes-kes ini. Kami mesti menanganinya dengan baik,” kata Budi Gunadi. – Agensi


Timbalan Presiden beri gambaran negatif terhadap menteri UMNO, kata Naib Presiden

Timbalan Presiden UMNO yang juga hanya Ahli Dewan Undangan Negeri, Datuk Seri Mohamad Hasan terus dikritik susulan kenyataan beliau bahawa menteri-menteri UMNO tidak menunjukkan prestasi memuaskan dalam kerajaan.

Terbaharu, Naib Presiden UMNO Datuk Seri Mahdzir Khalid mendakwa Datuk Seri Mohamad Hasan cuba membuat tanggapan negatif terhadap menteri-menteri UMNO apabila menuduh mereka tidak menunjukkan prestasi yang menyerlah.

Mahdzir yang juga Menteri Pembangunan Luar Bandar juga menyifatkan kenyataan Timbalan Presiden UMNO itu tidak tepat kerana semua menteri UMNO telah berusaha menunjukkan prestasi terbaik.

“Saya fikir kenyataan Tok Mat itu sendiri tak tepatlah. Dia tak boleh ambil dari angle sebagai orang yang di luar.

“Kami tahu apa yang kami buat, dan kami berusaha, sebab yang penting ialah rakyat,” katanya ketika mengulas kenyataan Mohamad atau lebih dikenali Tok Mat Hasan ketika merasmikan persidangan sayap Wanita, Pemuda dan Puteri UMNO malam tadi.

Dalam ucapannya malam tadi, Tok Mat Hasan berkata prestasi UMNO dalam kerajaan ketika ini tidak menyakinkan, ia walaupun parti itu kembali menjadi dominan dengan pelantikan Naib Presiden partinya, Datuk Seri Ismail Sabri Yaakob.

“Itulah dia, kedudukan sebenar UMNO dan prestasi kerajaan waktu ini. Bagaimanalah UMNO dapat menjadi wakil yang berkesan kepada orang Melayu jika sebeginilah kedudukan dan prestasi UMNO dalam kerajaan,” kata Mohamad.

Terdahulu, Ketua UMNO Bahagian Ketereh Tan Sri Annuar Musa menyifatkan kritikan Tok Mat Hasan dengan mengatakan prestasi UMNO dalam kerajaan tidak menyakinkan adalah tidak wajar sama sekali.

Annuar yang juga Menteri Komunikasi dan Multimedia berkata kenyataan itu sebagai berat serta mengelirukan dan mendesak penjelasan berhubung kritikannya itu dengan memberi fakta yang lebih tepat.

Mengulas lanjut Mahdzir yang juga Ketua UMNO Bahagian Terap mengingatkan Mohamad bahawa setiap menteri tahu tanggungjawab dan tugas masing-masing

“Tak wajarlah dia kata begitu kepada menteri,” katanya.


Pengundi Larut mahu Hamzah kekal, lompat parti bukan isu

Pengundi Larut masih mahukan khidmat penyandangnya, Datuk Seri Hamzah Zainuddin di Parlimen itu meskipun kali ini beliau sudah berada di bawah payung Perikatan Nasional (PN).

Memetik laporan FMT, rata-rata pengundi puas hati dengan prestasi Hamzah yang juga Menteri Dalam Negeri sementara itu.

Pengundi kali pertama, Fazri Zidan, 24 berkata dia lebih melihat tanggungjawab seorang pemimpin itu bukannya parti dan tidak melihat isu lompat parti sebagai isu besar.

“Kami pilih pemimpin yang ada tanggungjawab dan berwibawa, kita tak tengok parti tetapi tengok individu. Setakat ini Hamzah okay, buat kerja dan kami puas hati dengan prestasi beliau di Larut setakat ini

“Walaupun pemimpin itu lompat parti, jangan tengok dia melompat kita tak nak undi dia. Mungkin dia lompat kerana kebaikan rakyat, jadi kita tengok di situ,” katanya.

Dalam pada itu, Fazri yang merupakan anak jati Selama mahu kawasan itu dimajukan setanding daerah-daerah lain di Perak.

“Pekan Selama ini terpencil, duduk di hujung Perak, banyak orang tak tahu sebenarnya tempat ini. Jadi naikkanlah Selama ini di mata luar.

“Ada kedai-kedai baru buka dah cukup bagi kami, sekurang-kurangnya anak muda ada peluang pekerjaan dan tak perlu keluar daerah untuk bekerja,” katanya yang mengakui pembangunan di Larut tidak begitu pesat namun terdapat banyak pembaharuan sejak lima tahun kebelakangan ini.

Sementara itu, dua lagi pengundi Larut yang hanya mahu dikenali sebagai Pak Abu dan Makcik Hasnah turut mengakui Hamzah sebagai pemimpin mesra dan mudah membantu orang kampung.

“Kami mahu dia terus jadi wakil rakyat kami,” kata mereka yang menjadi mangsa banjir kilat baru-baru ini juga memberitahua Hamzah antara pemimpin terawal yang datang melawat dan memberi sumbangan.

Pada PRU-15 ini, Hamzah yang juga Setiausaha Agung Bersatu berdepan saingan empat penjuru menentang Shafiq Fhadly Mahmud (BN), Zolkarnain Abidin (PH) dan Auzaie Fadzlan Shahidi (Gerakan Tanah Air).


MyCC sokong banteras penipuan bidaan

Suruhanjaya Persaingan Malaysia (MyCC) terus menyokong usaha kerajaan meningkatkan keberkesanan proses perolehan dengan membanteras amalan antipersaingan seperti penipuan bidaan.

Ketua Pegawai Eksekutif MyCC Iskandar Ismail berkata selama ini suruhanjaya itu mendapati selain daripada rasuah dan penyelewengan yang lazimnya dikaitkan dengan ketirisan, penipuan dalam pembidaan merupakan ancaman besar kepada ketirisan awam.

“Bentuk kartel ini berlaku apabila dua atau lebih pesaing berpakat untuk memanipulasi proses perolehan, menafikan peluang pembida tulen dan memutarbelitkan sama sekali proses persaingan.

“Kami bersyukur dengan penekanan yang diberikan kepada Akta Persaingan 2010 dalam pekeliling Perolehan Awam (PK 1.6) baharu, yang kami pasti akan memperkukuh usaha penguatkuasaan kami dalam membanteras aktiviti penipuan bidaan dalam tender kerajaan,” katanya dalam kenyataan pada Rabu.

Menurutnya pekeliling Integriti yang baru dikeluarkan dalam PK 1.6 oleh Kementerian Kewangan (MOF) menandakan pencapaian penting suruhanjaya itu, menerusi penglibatan berterusan dengan pihak berkepentingan yang berkaitan, dan usaha advokasi mengenai Akta Persaingan 2010 sejak sedekad lepas.

MyCC berkata di bawah pekeliling itu, syarikat yang berminat untuk menyertai tender kerajaan mesti mematuhi Akta Persaingan 2010, dan agensi kerajaan pula kini dikehendaki memberi perhatian kepada isu kartel penipuan bidaan dalam perolehan kerajaan dan melaporkan kepada MyCC mengenai sebarang tanda. pakatan tipu bidaan.

“Susulan pelaksanaan pekeliling berkenaan, individu atau syarikat yang didapati terlibat dalam penipuan bida dalam pemerolehan awam akan disenaraihitamkan oleh MOF untuk tempoh lima tahun.

“Arahan ini telah mendapat pelbagai reaksi dalam kalangan pihak berkepentingan, khususnya berkaitan keberkesanannya dalam memerangi aktiviti itu.

“Perlu diingatkan bahawa ini adalah satu langkah ke hadapan oleh kerajaan dalam menghantar mesej tegas bahawa aktiviti kartel penipuan bidaan tidak akan diterima,” katanya.

Pekeliling PK 1.6 akan dibincangkan dengan lebih terperinci pada Persidangan Undang-undang Persaingan Malaysia Ke-3 2022 yang akan diadakan pada 23 dan 24 Jun 2022 di Sunway Resort, Selangor. – Bernama


Ismail Sabri perlu patuh ketetapan UMNO tak sambung MoU dengan PH

Ketetapan UMNO yang memutuskan untuk tidak menyambung memorandum persefahaman (MoU) dengan pembangkang perlu dipatuhi Perdana Menteri Datuk Seri Ismail Sabri Yaakob.

Setiausaha Agung UMNO, Datuk Seri Ahmad Maslan berkata keputusan yang dibuat Majlis Tertinggi (MT) sebelum ini untuk tidak menyambung MoU tersebut adalah muktamad dan tidak ada wakil daripada parti itu yang akan menandatanganinya bagi pihak UMNO, ia termasuk Ismail Sabri.

“Dengan keputusan Majlis Tertinggi (MT) UMNO itu, tiada siapa yang akan menandatangani bagi pihak UMNO kerana kita tidak menyokong sekiranya ada usaha meneruskannya selepas 31 Julai ini,” katanya dipetik laporan media.

Kenyataan Ahmad tidak ada wakil UMNO yang akan mewakili parti itu untuk meneruskan MoU dengan pembangkang itu secara tidak langsung memberi isyarat Ismail Sabri perlu mengikut keputusan parti.

Ahmad juga tidak bersetuju dengan kenyataan pemimpin pembangkang yang mahu UMNO tidak mencampuri urusan MoU itu yang melibatkan kerajaan Persekutuan dengan Pakatan Harapan (PH) itu.

Terdahulu, Pengarah Komunikasi PH, Fahmi Fadzil; Setiausaha Agung DAP, Anthony Loke Siew Fook dan Timbalan Presiden Amanah, Datuk Seri Salahuddin Ayub menggesa supaya UMNO tidak mencampuri urusan MoU itu.

“Tentunya keputusan tersebut berdasarkan fakta dan hujah yang kukuh daripada UMNO kenapa persefahaman MoU tersebut tidak perlu dilanjutkan selepas 31 Julai.

“Semua perlu lihat secara terperinci kandungan MoU tersebut yang ditandatangani pada 13 September 2021 yang merangkumi enam perkara termasuk Pemerkasaan Pelan Covid-19,” katanya lagi.

Khamis lalu, MT UMNO memutuskan untuk tidak meneruskan MoU Transformasi dan Kestabilan Politik antara kerajaan Persekutuan dan PH selepas tamat pada 31 Julai ini.

Keputusan tersebut sekaligus menghangatkan lagi spekulasi bahawa Parlimen akan dibubarkan bagi memberi laluan kepada pilihan raya umum ke-15 (PRU-15) lebih awal.


PKR kena mula kempen satu undi PH sama satu undi Zahid, sindir Bersatu Ampang

Bersatu Ampang menggesa supaya PKR segera memulakan kempen satu undi untuk Pakatan Harapan (PH) sama dengan satu undi Datuk Seri Ahmad Zahid Hamidi pada Pilihan Raya Negeri (PRN) kali ini.

Setiausaha Bersatu Bahagian Ampang, Faizan Mohd. Nor tidak menolak Presiden UMNO itu akan menjadi aset penting kepada PKR dan Pakatan Harapan (PH) menjelang PRN enam negeri pada 12 Ogos nanti untuk menarik sokongan rakyat.

“Barangkali pengundi PH yang masih terkeliru dengan apa yang berlaku selepas Pilihan Raya Umum Ke-15 (PRU-15) boleh faham Zahid kini adalah rakan sejati PH walaupun jadi musuh ketat sebelum PRU15,” katanya dalam kenyataan hari ini.

Pada PRU-15, PKR giat menggunakan kempen ‘Satu undi untuk UMNO sama dengan satu undi untuk Zahid’ terutama dalam kalangan pimpinan utama PKR.

Kempen itu dicanang PKR sehingga menyebabkan Barisan Nasional (BN) hanya mampu menang 30 kerusi Parlimen pada PRU15.

Bagaimanapun, kempen itu lenyap setelah PH mengadakan kerjasama dengan BN dalam membentuk kerajaan campuran

Pada 12 Ogos depan, enam negeri akan mengadakan PRN iaitu Terengganu, Kelantan, Pulau Pinang, Kedah, Negeri Sembilan dan Selangor.


Kerajaan bertindak balas bantu rakyat dan bertanggungjawab dalam dasar ekonomi

Kerajaan sekarang yang dibentuk pada Mac 2020 seolah-olah diwujudkan untuk menangani kes pandemik sehingga digelar sebagai kerajaan penangkis Covid-19.

Sejak ditubuhkan, kerajaan ini sering melaungkan slogan Prihatin Rakyat. Jadi, banyak tindakannya dilihat berfokus dalam menangani disebabkan Covid-19 yang sangat menjejaskan hidup seluruh rakyat.

Sejak ditubuhkan, kerajaan ini telah mengumumkan lapan pakej rangsangan dan pemulihan ekonomi. Pakej pertama diumumkan oleh kerajaan tanpa Kabinet di saat-saat akhir kejatuhan kerajaan yang lepas.

Semua komponen pakej merupakan bantuan secara bukan tunai melalui institusi kawalan kerajaan atau institusi di bawah pengaruh kerajaan. Pakej-pakej lain mengandungi gandingan pakej bantuan tunai dan bukan tunai menggunakan model sama.

Malaysia sememangnya sudah mengamalkan tradisi menggabungkan pakej bukan tunai, khususnya dalam bentuk insentif pelaburan dan cukai dalam pengumuman belanjawan tahunannya sejak berdekad lalu.

Ini dipanggil tax expenditure. Ini merupakan satu usaha kreatif untuk merendahkan peruntukan belanjawan bagi mengurangkan beban kerajaan dan rakyat dalam merangka belanjawan.

Di negara maju, perbelanjaan cukai ini menjadi isu dan masalah dalam perkiraan, perakaunan atau penganggarannya menyebabkan agak susah untuk menentukan beban negara daripada pengumuman belanjawan setiap tahun.

Bila pakej rangsangan dikemukakan, memang dijangkakan sebahagian besar pakej akan dilaksanakan dalam bentuk bukan pemberian tunai terus kerana praktiks ini bukan satu budaya kerajaan di Malaysia sejak berdekad lalu.

Ini mungkin disebabkan kerajaan sebenarnya dilihat mengamalkan model ekonomi berasaskan Anglo-Sexan (ASM) yang menekankan pasaran bebas dan kerajaan yang tidak campur tangan dalam urusan ekonomi.

Tidak hairanlah bila melihat pengumuman pakej rangsangan menggabungkan pakej bukan tunai dilaksanakan melalui pihak yang mudah dipengaruhi oleh kerajaan dan bantuan tunai terus pula dilaksanakan secara sederhana dan terhad.

Ini membolehkan kerajaan menggunakan pengaruhnya untuk mencapai banyak matlamat pembangunan ekonomi pada masa lalu.

Jadi, jumlah RM540 bilion yang dijana dalam pakej-pakej rangsangan dan pemulihan ekonomi yang diumumkan sejak awal 2020 sebenarnya telah banyak memanfaatkan golongan isi rumah dan peniaga walaupun ia mungkin tidak melibatkan keperluan belanjawan tambahan kerajaan. Ini adalah faedah daripada inovasi dalam belanjawan kerajaan.

Bila kerajaan melihat kesan pandemik daripada penutupan ekonomi, mereka memikirkan tiada pilihan selain mengatur untuk membuat juga pemberian tunai terus kepada rakyat kerana kesan kewangan ke atas kumpulan B40 dan M40 sangat serius. Inilah permulaan perubahan ekonomi yang kini dilihat lebih menekankan kesejahteraan rakyat dengan slogan Prihatin Rakyat.

Kerajaan hari ini membuat pembayaran bantuan sara hidup, subsidi gaji, subsidi peniaga mikro dan lain-lain secara tunai untuk satu jumlah yang tidak pernah berlaku dalam sejarah negara. Sebanyak RM87.6 billion disalurkan terus kepada rakyat melalui beberapa skim khusus.

Apa yang penting, kerajaan mengatur dan merancang usaha membantu meringankan beban dan kesan kegawatan rakyat secara berterusan melalui sembilan pengumuman pakej.

Bantuan tunai terus merupakan sesuatu yang baharu dan kerajaan agak teragak-agak untuk mengumumkannya. Ini kerana kerajaan masih dipengaruhi oleh semangat model Anglo-Sexan dan takut dilihat sebagai terlalu boros berbelanja atau dilihat berbelanja di luar kemampuan.

Kerajaan berpegang kepada panduan kadar pinjaman tidak melebihi 55 peratus dari Keluaran Dalam Negara Kasar (KDNK).

Tetapi kerajaan kemudiannya melihat bagaimana negara lain seperti Amerika Syarikat (AS) yang walaupun mengamalkan model Anglo-Sexan, juga meluluskan bantuan pampasan gaji sehingga AS$3 trillion. Ini menjadikannya lebih yakin dan lebih berani untuk meningkatkan had pinjaman kepada 60 peratus dari KDNK.

Tentunya kepada kumpulan khusus yang menerima, mereka amat menghargai bantuan dan sumbangan sebegini kerana selepas mengalami lebih enam kali kegawatan ekonomi sejak kemerdekaan, inilah pertama kalinya isi rumah dan rakyat marhaen merasai nikmat bantuan terus daripada kerajaan.

Ini termasuklah skim moratorium pinjaman dan skim pengeluaran Kumpulan Wang Simpanan Pekerja (KWSP). Kedua-dua skim ini diperkenalkan kerana kebanyakan isi rumah tidak biasa dengan budaya meminta-minta bantuan terus daripada kerajaan. Khususnya orang Melayu dengan akhlak Islam yang kukuh merasakan praktik meminta-minta bukanlah satu tradisi hidup dalam Islam. Ini menyebabkan skim ini mendapat sambutan luar biasa.

Atas semangat ‘mendengar rintihan rakyat dan bertindak balas’, kerajaan merestui permintaan rakyat untuk mengeluarkan simpanan dari KWSP walaupun tahu ini akan merosakkan perancangan kewangan jangka panjang.

Begitu juga kerajaan akur dengan memperkenalkan skim moratorium yang dapat meringankan beban kewangan rakyat serta merta waktu kini.

Inilah kerajaan yang bukan sahaja mendengar rintihan rakyat dan bertindak balas tetapi bertanggungjawab dalam dasar ekonominya.

Profesor Emeritus Dr. Barjoyai Bardai ialah pakar ekonomi di Universiti Tun Abdul Razak (UniRazak).


Penggunaan katil ICU sudah lebih 70 peratus di tiga negeri, termasuk Johor

Tiga negeri mencatatkan 70 peratus penggunaan katil di wad unit rawatan rapi (ICU) bagi pesakit Covid-19, ia termasuk di Johor yang bakal menghadapi Pilihan Raya Negeri (PRN) pada 12 Mac ini.

Dua negeri lain yang mencatat penggunaan katil menghampiri 70 peratus selain Johor adalah di Kuala Lumpur dan Kelantan, kata Ketua Pengarah Kesihatan, Tan Sri Dr Noor Hisham Abdullah.

Di Johor, 32 daripada 46 katil wad ICU yang diperuntukkan pesakit Covid-19 sudah digunakan.

Sementara di Kuala Lumpur sebanyak 64 peratus iaitu 14 daripada 22 katil, manakala 50 peratus iaitu 18 daripada 36 katil di Kelantan.

“Kementerian Kesihatan (KKM) juga melaporkan peningkatan penggunaan fasiliti kesihatan membabitkan pesakit Covid-19 di katil bukan ICU dan ICU.

“Bilangan pesakit di Pusat Kuarantin dan Rawatan Covid-19 (PKRC) pula menunjukkan penurunan, berbanding semalam,” katanya dalam kenyataan media hari ini.

Katanya, bagi katil bukan ICU pula 10 negeri menunjukkan penggunaan lebih 50 peratus iaitu Selangor yang kini menggunakan 95 peratus diikuti Kelantan (93 peratus), Putrajaya (92 peratus), Perlis (90 peratus), Sabah (82 peratus), Johor (82 peratus), Kuala Lumpur (72 peratus), Perak (70 peratus), Pahang (55 peratus) dan Pulau Pinang (50 peratus).

“Lapan negeri iaitu Selangor (83 peratus), Terengganu (59 peratus), Sabah (58 peratus), Perak (58 peratus), Melaka (53 peratus), Negeri Sembilan (51 peratus), Perlis (51 peratus) dan Kelantan (51 peratus) menunjukkan peratusan pengisian lebih 50 peratus.

“Pesakit Covid-19 yang memerlukan alat bantuan pernafasan (ventilator) meningkat kepada 130 pesakit dan peratusan penggunaan ventilator kini pada paras 37 peratus,” katanya.

Dr Noor Hisham berkata, secara keseluruhan kapasiti fasiliti kesihatan di hospital awam masih boleh menampung kes Covid-19 dan bukan Covid-19.

“Setiap negeri juga sudah bersiapsiaga dengan pelan tindak balas cepat sekiranya didapati kapasiti fasiliti semakin penuh,” katanya.


FDA lulus vaksin Pfizer untuk kanak-kanak 5 hingga 11 tahun

Pentadbiran Makanan dan Ubat-Ubatan (FDA) Amerika Syarikat (AS) hari ini memberi kebenaran penggunaan kecemasan vaksin Covid-19, Pfizer-BioNTech, kepada kanak-kanak berusia 5 hingga 11 tahun.

Kelulusan itu sekali gus menjadikan Pfizer-BioNTech sebagai vaksin pertama dibenar disuntik kepada kanak-kanak seawal usia lima tahun di negara itu.

Bagaimanapun, suntikan tidak akan dilaksanakan serta-merta kerana perlu menunggu cadangan daripada penasihat Pusat Kawalan dan Pencegahan Penyakit (CDC) – Jawatankuasa Penasihat Amalan Imunisasi – berhubung cara suntikan harus diberikan, yang akan diputuskan Selasa ini.

Pengarah CDC, Dr Rochelle Walensky, kemudian akan membuat keputusan muktamad mengenai penggunaan vaksin itu kepada kanak-kanak.

Keputusan FDA itu bakal menyaksikan 28 juta kanak-kanak AS, kebanyakannya telah kembali memulakan sesi pembelajaran secara bersemuka, untuk mendapat perlindungan daripada virus Covid-19.

Kebenaran FDA itu susulan keputusan panel penasihat kerajaan yang terdiri daripada pakar perubatan bebas yang turut menyimpulkan manfaatnya kepada kesihatan kanak-kanak, mengatasi risiko yang diketahui. Berita berkaitan

Selepas sehari pembentangan dan perbahasan pada Selasa lalu, 17 panel akhirnya menyokong pemberian vaksin Pfizer kepada kanak-kanak seawal usia lima tahun, dan seorang berkecuali.

Hanya sedikit sahaja negara, termasuk China, Cuba dan Emiriah Arab Bersatu, setakat ini yang membenarkan suntikan vaksin Covid-19 kepada kanak-kanak seawal usia lima tahun ke atas.

Vaksin Covid-19 Pfizer sebelum ini dibenarkan untuk kanak-kanak dan remaja berusia 12 hingga 15 tahun serta belia dan individu dewasa 16 tahun ke atas.

FDA membenarkan hanya 10 microgram dos Pfizer diberikan kepada kanak-kanak, lebih rendah berbanding 30 microgram yang diberikan kepada remaja berusia 12 tahun dan ke atas.

Untuk suntikan kanak-kanak itu, FDA telah membenarkan versi baharu vaksin, yang menggunakan penimbal baharu dan membolehkannya disimpan dalam peti sejuk sehingga 10 minggu.

Setakat ini, kira-kira 58 peratus daripada populasi AS telah lengkap divaksinasi, ketinggalan berbanding negara lain seperti United Kingdom (UK) dan Perancis.

Analisis Pfizer yang dikeluarkan FDA menunjukkan keberkesanan vaksin mencapai 90.7 peratus dalam menghalang gejala Covid-19. – Agensi


SOP PRN Johor dilonggar

Prosedur operasi standard bagi Pilihan Raya Negeri (PRN) Johor akan lebih longgar berbanding PRN Sarawak dan Melaka, kata Menteri Kesihatan Khairy Jamaluddin.

Menurutnya kelonggaran itu berdasarkan kepada kajian daripada Kementerian Kesihatan (KKM) yang mengambil kira kesan varian Omicron terhadap kesihatan awam dan liputan vaksinasi negara yang tinggi pada masa ini membolehkan SOP PRN Johor dilonggarkan sedikit.

“KKM sudah muktamadkan (SOP PRN Johor). SOP masih lagi ketat, tapi ada perkara yang KKM tidak benarkan ada yang dibenarkan tapi lebih banyak kita benarkan. Kita tidak boleh jelaskan lagi, tunggu pengumuman Suruhanjaya Pilihan Raya (SPR) nanti.

“Kita tengok dari PRN Melaka dan Sarawak sebelum ini, tiada lonjakan tidak ada kluster… dari segi kesihatan awam kita dah berjaya. Kita masih lagi yakin bahawa PRN boleh dilangsungkan sekali lagi,” katanya memetik laporan Bernama.

Beliau berkata demikian kepada pemberita selepas menyaksikan majlis menandatangani pemeteraian kerjasama promosi kesihatan antara Wellness Hub KKM dan rakan strategik yang turut dihadiri Pengarah Kesihatan Negeri Sembilan Datuk Dr Harlina Abdul Rashid di Port Dickson, hari ini.

Bagaimanapun, beliau berkata kepatuhan SOP dalam kalangan masyarakat termasuk pemimpin politik berdepan PRN Johor itu nanti amat penting bagi mengawal penularan Covid-19.

SPR menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Februari dan pengundian awal pada 8 Mac.

Dalam pada itu, Khairy berkata sela masa lapan minggu antara dos pertama dan kedua bagi pemberian vaksin kanak-kanak masih dikekalkan susulan keberkesanan dan perlindungannya dalam tempoh berkenaan selain mendapati kesan sampingan lebih rendah sekiranya dijarakkan masa kedua-duanya.

“Saya dah rujuk perkara ini dengan jawatankuasa kerja teknikal dan kita masih kekalkan lapan minggu walaupun ada gelombang Omicron, namun apa-apa kedudukan dan pendirian jawatankuasa ini boleh disemak dari masa ke masa,” katanya.

Mengulas permintaan doktor kontrak berhubung perjawatan tetap disertakan dengan caruman Kumpulan Wang Simpanan Pekerja (KWSP), Khairy berkata pihaknya ketika ini menawarkan skim berpencen kepada mereka.

“Ia melibatkan 4,186 jawatan tetap tambahan yang akan diwujudkan di KKM menjelang Jun ini, mungkin pengambilan baharu (kakitangan) pada masa akan datang kita tawarkan KWSP,” katanya.

Sementara itu, beliau berkata KKM akan terus mempertingkatkan penguatkuasaan larangan merokok di tempat awam terutama di premis makanan dengan kerjasama agensi dan orang ramai.


Zuraida masih bercuti, belum jumpa lagi: Ismail Sabri

Menteri Perusahaan Perladangan dan Komoditi, Datuk Zuraida Kamaruddin masih bercuti dan Datuk Seri Ismail Sabri Yaakob masih belum berjumpa dengan Ahli Parlimen (MP) Ampang yang baharu melompat parti itu.

Perdana Menteri berkata akan menggadakan pertemuan dengan Zuraida selepas beliau habis bercuti berehat daripada lawatan kerjanya ke Turki dan Greece baru-baru ini dan akan menetapkan tarikh pertemuan.

“Belum lagi (bertemu Zuraida). Beliau masih bercuti lagi. Tarikh nanti saya akan tetapkan,” katanya ringkas dipetik laporan BH.

Ismail Sabri ditemui media selepas menyempurnakan pelancaran sambutan Hari Alam Sekitar Sedunia di Taman Tugu hari ini.

Terdahulu, Zuraida memutuskan untuk keluar daripada Bersatu dan menyertai Parti Bangsa Malaysia (PBM) yang diterajui bekas pemimpin PKR.

Zuraida juga memaklumkan hasrat untuk melepaskan jawatan Menteri Perusahaan Perladangan dan Komoditi pada 26 Mei lalu.

Ketika kenyataan itu dikeluarkan, Zuraida berada di Turki bagi memenuhi undangan Persidangan Perintis Ketujuh Gabungan Wanita Global untuk Al-Quds dan Palestin serta dijangka berucap pada majlis pembukaan.

Beliau kemudian dilaporkan bergerak ke Athens, Greece bagi memenuhi undangan Misi Perniagaan dan Pengembangan Pasaran Kayu Malaysia bersama Majlis Kayu Kayan Malaysia (MTC) dan pulang ke tanah air Khamis lalu.

Susulan pengumuman itu, Ismail Sabri ketika di Tokyo, Jepun dilaporkan berkata, Zuraida masih menteri Kabinet dan perlu menjalankan tugas sebagai Menteri Perusahaan Perladangan dan Komoditi seperti biasa sehingga keputusan mengenainya diputuskan selepas mereka bertemu kelak.

Zuraida mula dilantik sebagai menteri Kabinet di bawah pentadbiran Pakatan Harapan (PH) diterajui Tun Dr Mahathir Mohamad sebagai Menteri Perumahan dan Kerajaan Tempatan, sebelum mengekalkan jawatan itu ketika pentadbiran kerajaan Perikatan Nasional (PN) pimpinan Tan Sri Muhyiddin Yassin.


24 penuntut Politeknik di Sandakan positif Covid-19

Kes terbaharu Covid-19 melibatkan institusi pengajian dikesan di Sandakan selepas seramai 24 penuntut Politeknik Sandakan sah dijangkiti virus membunuh itu semalam.

Kementerian Kesihatan (KKM) juga mengesahkan kewujudan Kluster Sungai Batang di Sabah hasil penemuan tersebut.

Jurucakap perkembangan harian Covid-19 Sabah, Datuk Masidi Manjun berkata, kluster itu tercetus selepas seorang pelajar lelaki 19 tahun, bergejala demam dan batuk sejak 12 November lalu disahkan positif Covid-19.

“Saringan kontak rapat terhadap 29 pelajar serta dua orang kakitangan seterusnya mendapati 24 kes positif termasuk 11 kes baharu dalam kalangan pelajar asrama institusi berkenaan,” katanya dalam satu kenyataan media.

Masidi yang juga dan Menteri Kerajaan Tempatan dan Perumahan negeri berkata, jumlah kes harian Covid-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Sabah (JKNS), jumlah kes positif baharu COVID-19 pada hari ini (semalam) adalah sebanyak 467 kes, menjadikan jumlah kumulatif sebanyak 233,700 kes.

“Sebanyak tujuh kes kematian dilaporkan hari ini iaitu empat kes di Kota Kinabalu manakala masing-masing satu kes di Kudat, Tuaran dan Lahad Datu.

“Bilangan pesakit Covid-19 sembuh ialah 464 orang menjadikan jumlah kumulatif 223,313 orang.

“Seramai 1,447 pesakit menerima rawatan iaitu 623 orang di hospital, 797 orang di Pusat Kuarantin dan Rawatan Berisiko Rendah (PKRC) Awam, 24 orang di Pusat Tahanan Sementara (PTS) dan tiga orang di fasiliti swasta,” katanya.


Jadi pembangkang berwibawa, pastikan demokrasi kekal subur

Perikatan Nasional (PN) akan memainkan peranan sebagai pembangkang berwibawa dalam membawa suara rakyat ke Parlimen, selain melakukan tugas semak dan imbang terhadap kerajaan Pakatan Harapan-Barisan Nasional (PH-BN).

Ketua Ahli Parlimen PN, Tan Sri Muhyiddin Yassin berkata ini bagi memastikan tadbir urus kerajaan sentiasa berintegriti, bebas daripada unsur rasuah, penyelewengan dan salah guna kuasa serta memberi tumpuan kepada kebajikan rakyat dan kemajuan ekonomi negara.

“Tindakan ini juga selaras dengan prinsip prihatin, bersih dan stabil yang diperjuangkan Perikatan Nasional.

“Ahli-ahli Parlimen Perikatan Nasional juga akan sentiasa komited untuk memastikan kestabilan politik dan kesejahteraan hidup rakyat terjamin serta demokrasi terus subur di negara ini,” katanya dalam kenyataan malam ini (13 Februari 2023).

Sidang Dewan Rakyat yang bermula hari ini dirasmikan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Muhyiddin yang juga Pengerus PN berkata ahli Parlimen PN akan memainkan peranan aktif dalam sidang Dewan Rakyat kali ini, termasuk ketika perbahasan Belanjawan 2023.

“Kami akan mengambil bahagian dalam Sidang Dewan Rakyat yang akan berlangsung mulai 13 Feb hingga 30 Mac dan Sidang Dewan Negara pada 21 Mac hingga 6 April.

“Seperti yang pernah saya nyatakan, semua Ahli Dewan Rakyat dan Dewan Negara Perikatan Nasional akan memainkan peranan aktif dalam sesi kali ini terutama ketika perbahasan Belanjawan 2023 yang dijangka dibentangkan pada 24 Februari ini,” kata Ahli Parlimen Pagoh itu.


‘Saya tidak tikam sesiapa. Saya cuma mahu menyelamatkan negara’

Bekas Perdana Menteri Tan Sri Muhyiddin Yassin menceritakan apa yang sebenarnya berlaku dalam isu peletakan jawatan Tun Dr Mahathir Mohamad.

”Saya tidak tikam sesiapa. Saya cuma mahu menyelamatkan negara”.

Tun Mahathir kata saya tikam beliau dari belakang. Jenuh saya memikirkan bila masa saya menikamnya.

Saya pada mulanya tidak mahu melayan tuduhan ini kerana bagi saya ini cerita politik yang telah berlalu. Saya lebih suka mengambil sikap berlapang dada.

Tetapi saya berfikir semula. Kalau saya tidak jelaskan kedudukan yang sebenarnya, ramai orang akan mempunyai pandangan serong terhadap saya. Mungkin ramai yang tidak tahu cerita sebenar. Jadi, marilah saya ceritakan.

Pada pagi 24 Februari 2020, iaitu hari Tun Mahathir meletak jawatan sebagai Perdana Menteri, saya menemui beliau di rumahnya. Beliau tidak beritahu saya tentang niatnya untuk meletak jawatan.

Setelah saya pulang ke rumah, saya menerima sepucuk surat daripada Tun Mahathir memaklumkan kepada saya bahawa beliau meletak jawatan sebagai Pengerusi Bersatu, Perdana Menteri dan semua jawatan dalam kerajaan. Pada masa yang sama, sepucuk surat peletakan jawatan beliau sebagai Perdana Menteri dihantar ke Istana Negara.

Saya amat terkejut dengan tindakan Tun Mahathir meletak jawatan. Saya bergegas semula ke rumahnya untuk memujuk beliau supaya menarik balik peletakan jawatannya. Namun beliau berkeras untuk meneruskan niatnya.

Pada sebelah petangnya, pimpinan Bersatu, PAS, UMNO, GPS dan WARISAN berkumpul di rumah Tun Mahathir untuk memujuk beliau supaya menarik balik peletakan jawatannya. Malangnya, beliau masih berdegil.

Kenapa Tun Mahathir meletak jawatan?

Alasan yang diberikan di dalam suratnya kepada saya ialah kerana beliau tidak lagi mendapat sokongan Majlis Tertinggi parti yang mewakili ahli-ahli parti. Sehari sebelumnya, Majlis Pimpinan Tertinggi (MPT) Bersatu telah membuat keputusan untuk keluar dari Pakatan Harapan (PH). Beliau meletak jawatan kerana tidak puas hati dengan keputusan MPT Bersatu untuk keluar PH.

Sebenarnya, Tun Mahathir telah memulakan gerakan untuk Bersatu keluar dari PH. Tetapi beliau membuat pusingan u di saat akhir apabila Majlis Presiden PH dalam mesyuaratnya pada 21 Februari 2020 membuat keputusan untuk terus menyokong beliau sebagai Perdana Menteri.

Sebelum itu, kalau kita masih ingat, beliau telah didesak oleh beberapa pihak di dalam PH supaya berundur untuk memberi laluan kepada Datuk Seri Anwar Ibrahim dilantik sebagai PM-8.

Setelah Majlis Presiden PH membuat keputusan untuk terus menyokong beliau sebagai Perdana Menteri, beliau cuba meyakinkan MPT Bersatu supaya kekal berada di dalam PH. Tetapi MPT Bersatu hampir sebulat suara membuat keputusan sebaliknya.

Keputusan ini dibuat kerana memikirkan Bersatu semakin kehilangan sokongan orang Melayu akibat tindak-tanduk beberapa pihak di dalam PH terutamanya parti DAP yang dilihat gagal menjaga sensitiviti orang Islam dan masyarakat pelbagai kaum di negara ini.

Dalam dua pilihan raya kecil di Semenyih dan Tanjung Piai, calon Bersatu yang bertanding atas tiket PH kalah. Sokongan pengundi Melayu kepada Bersatu ketika itu merosot walaupun kedua-kedua kerusi ini dimenangi oleh Bersatu dalam PRU-14.

Walaupun kecewa dengan keputusan MPT Bersatu, Tun Mahathir tidak sepatutnya meletak jawatan. Kerana pada masa itu telah ada 138 Akuan Bersumpah Ahli-Ahli Parlimen dari Bersatu, PKR, PAS, BN, GPS, PBS dan WARISAN yang menyokong beliau sebagai Perdana Menteri.

Saya adalah salah seorang Ahli Parlimen yang telah menandatangani Akuan Bersumpah untuk terus menyokong beliau sebagai Perdana Menteri.

Maksudnya, walaupun Bersatu keluar PH, kedudukan beliau sebagai Perdana Menteri tidak terjejas. Malangnya, Tun Mahathir meletak jawatan juga atas kerelaannya sendiri.

Apabila seorang Perdana Menteri meletak jawatan, maka menurut Perkara 43(2) Perlembagaan Persekutuan, seorang Perdana Menteri baharu mesti dilantik oleh Kebawah Duli Yang Maha Mulia Seri Paduka Baginda Yang Di-Pertuan Agong.

Dengan peletakan jawatan Tun Mahathir sebagai Pengerusi Bersatu, saya sebagai Presiden parti telah mempengerusikan mesyuarat khas MPT Bersatu.

Mesyuarat tersebut telah sebulat suara membuat keputusan untuk mencalonkan semula Tun Mahathir sebagai Perdana Menteri. Semua Ahli Parlimen Bersatu telah diarahkan supaya menyokong Tun Mahathir.

Pada ketika itu, Presiden PAS dan Presiden UMNO mencadangkan supaya saya menerima pencalonan sebagai Perdana Menteri. Saya tolak pencalonan itu kerana keputusan parti ialah untuk menyokong Tun Mahathir.

Ketika semua Ahli Parlimen dipanggil menghadap oleh KDYMM Seri Paduka Baginda Yang Di-Pertuan Agong untuk menentukan siapa yang mendapat sokongan majoriti untuk dilantik sebagai Perdana Menteri, saya telah menyatakan sokongan saya kepada Tun Mahathir.

Malangnya, Tun Mahathir gagal mendapat sokongan majoriti Ahli-Ahli Parlimen. Sebahagian besar Ahli-Ahli Parlimen yang menandatangani Akuan Bersumpah menyokong beliau sebagai Perdana Menteri sebelum ini telah menarik balik sokongan kepadanya. Oleh sebab itu, menurut Perlembagaan Persekutuan, beliau tidak boleh dilantik semula sebagai Perdana Menteri.

Seorang lagi calon Perdana Menteri iaitu Datuk Seri Anwar Ibrahim pun gagal mendapat sokongan majoriti untuk dilantik sebagai Perdana Menteri.

Negara pada masa itu terumbang-ambing kerana tidak ada seorang pun dalam kalangan Ahli-Ahli Parlimen yang mendapat sokongan majoriti Ahli-Ahli Parlimen yang lain untuk dilantik sebagai Perdana Menteri. Pada ketika itulah saya sekali lagi didatangi oleh rakan-rakan dalam parti PAS dan UMNO yang menyatakan sokongan kepada saya untuk dilantik sebagai Perdana Menteri.

Menurut mereka, inilah satu-satunya cara untuk menyelamatkan negara daripada keadaan yang terumbang-ambing.

Sebagai tanda hormat saya kepada Tun Mahathir, saya telah menemui beliau untuk meminta sokongannya. Beliau beritahu saya beliau sedia memberi sokongan kepada saya sebagai Perdana Menteri jika saya berjaya mendapatkan sokongan majoriti Ahli-Ahli Parlimen.

Saya beritahu Tun Mahathir,Insya-Allah saya akan mendapat sokongan majoriti.

Namun, Tun Mahathir membuat pusingan u sekali lagi apabila beliau mencalonkan dirinya sebagai Perdana Menteri untuk berlawan dengan saya. Allahuakbar.

Jadi, cuba saudara dan saudari bayangkan.

Adakah saya menikamnya dari belakang? Adakah saya khianat?

Saya buat ini demi menyelamatkan agama, bangsa dan negara saya. Saya bukan pengkhianat.

Mengenai sebab Bersatu keluar PH, saya akan ceritakan kemudian.

Tan Sri Muhyiddin Yassin
Pengerusi Perikatan Nasional
Presiden Bersatu


Undi 18: Kerajaan tak rayu keputusan Mahkamah Tinggi Kuching

Kerajaan tidak akan merayu keputusan Mahkamah Tinggi Kuching, sebaliknya akan mematuhi perintah supaya Undi 18 dan pendaftaran pemilih secara automatik dilaksanakan selewat-lewatnya 31 Disember tahun ini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata Kabinet pada 10 September lalu menbuat keputusan untuk tidak mengemukakan rayuan berhubung kes itu.

“Keputusan semakan hakim isu Undi 18 di Mahkamah Tinggi Kuching telah memerintahkan supaya umur kelayakan pengundi 18 tahun dan pendaftaran pemilih secara automatik dilaksanakan selewat-lewatnya pada 31 Disember 2021.

“Justeru, walaupun dengan kekangan dan kekurangan, Suruhanjaya Pilihan Raya (SPR) komited untuk memastikan umur kelayakan pengundi 18 tahun dan pendaftaran pemilih secara automatik dilaksanakan berdasarkan kepada keputusan mahkamah,” katanya.

Beliau menjawab soalan Gobind Singh Deo (PH-Puchong) mengenai status pelaksanaan Undi 18 dan langkah-langkah diambil untuk melaksanakannya pada sesi soal jawab di Dewan Rakyat hari ini.

Wan Junaidi berkata SPR sebelum ini menjangkakan semua persiapan yang sedang diambil dalam menangani isu-isu berkaitan pelaksanaan umur kelayakan pengundi 18 tahun dan pendaftaran pemilih secara automatik dapat diselesai dan dilaksanakan selewat-lewatnya pada September 2022.

Beliau berkata SPR sedang dalam persiapan untuk melaksanakan pindaan Perkara 119 Perlembagaan Persekutuan iaitu berhubung umur kelayakan pengundi 18 tahun dan pendaftaran pemilih secara automatik seperti yang diluluskan Parlimen pada Mesyuarat Kedua Penggal Kedua Parlimen Ke-14.

Persiapan itu, katanya meliputi pindaan kepada Peraturan-peraturan Pilihan Raya (Pendaftaran Pemilih) 2002 dan undang-undang lain yang berkaitan, penyediaan prosedur operasi standard (SOP) serta penyediaan sistem serta infrastruktur bagi pelaksanaan Undi 18 dan pendaftaran pemilih secara automatik.

“Di samping itu, SPR juga telah mengenal pasti beberapa tindakan yang perlu dilaksanakan sebelum pelaksanaan umur kelayakan pengundi 18 tahun dan pendaftaran pemilih secara automatik antaranya adalah membuat semakan maklumat bakal pemilih dan semakan di lapangan yang melibatkan bakal pengundi berumur 90 tahun dan ke atas.

“Semakan di lapangan ke atas alamat untuk memastikan penentuan bahagian pilihan raya yang tepat, sesi libat urus dengan semua pihak-pihak berkepentingan, program pendidikan pengundi kepada bakal pemilih dan menyemak keperluan logistik bagi persediaan menghadapi Pilihan Raya Umum ke-15,” katanya.


Dalang insiden ratusan tahanan imigresen lari dikenal pasti, kata polis

Polis sudah mengenal pasti dalang utama yang disyaki mencetuskan insiden ratusan tahanan Rohingya melarikan diri dari Depot Tahanan Imigresen Relau di Bandar Baharu, semalam.

Ketua Jabatan Siasatan Jenayah Kedah Datuk G Suresh Kumar berkata lelaki berumur lingkungan 30-an itu merupakan tahanan di depot berkenaan dan dipercayai tahanan lama.

“Kami percaya lelaki ini menjadi ‘kepala’ yang mungkin mengapi-apikan sentimen untuk bertindak. Lelaki ini masih bebas dan usaha mengesan masih diteruskan,” katanya kepada pemberita di Ibu Pejabat Polis Daerah Bandar Baharu di sini, hari ini.

Memetik Bernama Suresh berkata siasatan masih diteruskan dan setakat semalam, seramai 200 tahanan Rohingya disoal siasat.

Beliau berkata lebih 20 anggota daripada Jabatan Imigresen dan Jabatan Sukarelawan Malaysia (Rela) yang bertugas ketika kejadian dipanggil hari ini untuk rakaman percakapan bagi membantu siasatan.

“Hasil soal siasat setakat ini, kami mendapati mereka ini (tahanan) melarikan diri kerana ingin bebas dan tidak menjurus kepada sikap tidak puas hati terhadap sistem pengurusan,” katanya.

Sementara itu, Ketua Polis Daerah Bandar Baharu Deputi Superintendan Mohd Akmal Hizam Abd Khupur memberi jaminan kawasan itu selamat walaupun berlaku insiden ratusan etnik Rohingya yang lari dari depot tahanan, awal pagi semalam.

Beliau berkata 14 pasukan polis dengan kekuatan lebih 150 anggota termasuk Pasukan Gerakan Am digerakkan untuk mencari saki-baki tahanan yang masih bebas.

“Buat masa ini kami menumpukan pekan Bandar Baharu, Relau dan Lubok Buntar dengan masing-masing merangkumi dua kilometer radius pencarian.

“Mereka ini (tahanan) ada yang kita jumpa di tepi jalan dan dipercayai ada yang masih bersembunyi di kawasan semak tanpa arah tujuan,” katanya.

Mohd Akmal Hizam turut menasihatkan penduduk untuk tidak bertindak bersendirian sekiranya berhadapan dengan tahanan itu dan melaporkan kepada anggota di balai polis berhampiran untuk tindakan selanjutnya.

Dalam kejadian awal pagi Rabu, 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri, dengan enam daripadanya maut ketika melintas lebuh raya.

Setakat ini, seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan belum dijumpai.


Malu Apa Bossku: Penjawat awam minta Najib ‘sign’ helmet, motosikal

Jarang sekali dapat dilihat seseorang yang telah dijatuhi hukuman penjara, masih mendapat sambutan bukan sahaja dalam kalangan rakyat, tetapi juga penjawat awam. Semuanya gaga-gara jenama ‘Malu Apa Bossku’.

Namun, itulah hakikatnya yang berlaku di Malaysia, sehingga kadang-kadang menimbulkan kelucuan dan menghilangkan sakit kepala pemimpin negara lain yang menguruskan jutaan rakyat mereka, khususnya tatkala berdepan pandemik Covid-19.

Ke mana sahaja Datuk Seri Najib Razak pergi pasti ramai yang menunggunya untuk meminta autograf, atau sekurang-kurangnya melambai dari jauh, biarpun mereka mengetahui kes mahkamah melibatkan beliau.

Demikian juga penjawat awam. Terbaharu, melalui perkongsian di Facebook beliau, Najib menerima sambutan hebat daripada penjawat awam, tetapi tidak dinyatakan bila dan di mana gambar-gambar itu dirakamkan.

“Amat gembira dapat berjumpa saudara-saudari semua dan menyampaikan penghargaan saya. Ada juga yang minta saya sign helmet dan motosikal tadi. Boleh! No problem!,” tulis Najib yang sinonim dengan ‘Malu Apa Bossku’ sambil duduk di atas motosikal dan menoleh ke belakang.

Menurut Najib, beliau kecewa apabila ada pihak yang tidak menghargai jasa dan tugas penjawat awam selain menyalahkan mereka jika ada isu yang timbul.

“Mungkin ada yang ambil jalan mudah mengkritik dan kecam gerak kerja agensi kerajaan kita bila ada isu. Ada yang tidak menghargai penjawat awam, menyalahkan mereka,” katanya.

Bekas Perdana Menteri yang dijatuhi hukuman penjara dan denda terkait kesalahan kes melibatkan dana RM42 juta milik SRC International itu berkata cara pengurusan dan pentadbiran penting.

“Saya memilih untuk kerja sebagai satu pasukan. Mereka team saya – para penjawat awam. Tanpa mereka, pencapaian sepanjang masa saya Perdana Menteri dahulu tidak mungkin akan tercapai. Walaupun ada kekurangan dan kelemahan, saya sedia memikulnya. Ia tanggungjawab saya sebagai pemimpin,” katanya lagi.

Mengangkat diri sendiri Ahli Parlimen Pekan itu berkata ketika beliau menjadi Perdana Menteri dahulu Malaysia diuruskan dengan baik bersama penjawat awam semua, mencapai kemakmuran dan kemajuan demi kemajuan.

“Di mana ada krisis, kita tangani bersama juga. Kita mesti tahu dan fahami agensi kerajaan, skop tugas dan gerak kerja, serta peranan semua lebih-lebih lagi anggota-anggota keselamatan kita,” katanya.

Namun ketika pentadbiran beliau jugalah Malaysia terkenal di serata dunia dengan skandal kewangan terbesar dalam sejarah dunia apabila berbilion-bilion dana berdaulat Malaysia – 1Malaysia Development Berhad – telah diseleweng dan dilencongkan.

Pada 28 Julai 2020, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Najib kemudian mengemukakan permohonan kepada Mahkamah Rayuan untuk membatalkan keputusan dan sabitan hukuman itu.

Bagaimanapun Disember lalu, Mahkamah Rayuan menolak permohonannya dan mengekalkan keputusan Mahkamah Tinggi Kuala Lumpur.

Panel tiga halim Mahkamah Rayuan berkata “Datuk Seri Najib Razak mengkhianati kepercayaan rakyat apabila terlibat dengan penyelewengan dana Syarikat SRC International Sdn Bhd.”

Pengerusi Panel Tiga Hakim Mahkamah Rayuan, Datuk Abdul Karim Abdul Jalil juga berkata “There is no national interest here, just a national embarrassment (tiada kepentingan nasional, hanya memalukan negara).”

Namun, apapun frasa ‘memalukan negara’ itu masih gagal menandingi populariti ‘Malu Apa Bossku’.

Berikut adalah gambar-gambar dimuat naik Najib dalam Facebook beliau ketika menemui penjawat awam.


Penganalisis percaya BN akan tolak permohonan PBM jadi komponen

Barisan Nasional (BN) tidak mungkin menyerahkan tujuh kerusi kepada Parti Bangsa Malaysia (PBM) untuk mereka bertanding pada Pilihan Raya Umum Ke-15 (PRU-15) akan datang.

Berikutan pengumuman Presiden menunggu PBM Datuk Zuraida Kamaruddin bahawa parti itu menyasarkan tujuh kerusi Parlimen, penganalisis berkata malah, penyandangnya akan menghadapi kesukaran untuk membuat cadangan itu kepada BN dan bertanding di bawah panji-panjinya.

Geostrategis dan Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan berkata Ahli Parlimen PBM sekarang menang dengan bantuan Pakatan Harapan (PH) pada PRU-14 sebelum ini.

“Jika BN menerima PBM sebagai sebahagian daripada gabungan itu, maka rundingan mesti dibuat dan saya fikir ia akan menjadi sangat sukar kerana BN berminat untuk bertanding di Ampang atau Tebrau,” katanya merujuk kepada Zuraida yang juga Ahli Parlimen Ampang bersama Naib Presiden PBM Steven Choong Shiau Yoon yang juga Ahli Parlimen Tebrau.

Selain Zuraida dan Choong, PBM kini mempunyai empat ahli Parlimen, termasuk presiden parti itu Larry Sng, yang merupakan Ahli Parlimen Julau serta Ahli Parlimen Lahad Datu, Datuk Mohamaddin Ketapi.

Sebelum ini, Sng mengumumkan beliau bertegas akan mempertahankan Julau, yang merupakan kawasan di Sarawak, pada PRU-15 akan datang.

Memetik MalayMail, penganalisis politik Universiti Malaysia Sabah Dr Lee Kuok Tiung berkata BN mungkin akan berputus asa, terutamanya Gabungan Parti Sarawak (GPS), jika gabungan itu memutuskan untuk menerima PBM sebagai salah satu parti komponennya.

Beliau berkata BN pastinya lebih suka bekerjasama dengan GPS apabila melibatkan Sarawak dan memperbaharui pakatan mereka untuk membentuk Kerajaan Persekutuan baharu.

“Saya amat yakin BN dapat melihat dengan jelas bahawa GPS jauh lebih kuat daripada PBM di Sarawak dan mereka tidak mahu menimbulkan musuh atau saingan yang tidak perlu dalam menghadapi PRU-15, terutama untuk membentuk Kerajaan Pusat selepas pilihan raya,” katanya.

Mengulas mengenai potensi PBM untuk mengekalkan kerusi Parlimen, penganalisis politik Universiti Malaya Dr Awang Azman Awang Pawi meramalkan ketidakpercayaan besar-besaran dalam kalangan pengundi di kawasan mereka memandangkan pemimpin parti kebanyakannya adalah pelompat.

Beliau berkata PBM kini terdesak bagi mendapat sokongan BN untuk kekal relevan dalam kancah politik negara.

“Menyertai gabungan BN adalah penting bagi ahli Parlimen parti itu kerana reputasi mereka telah terjejas kerana semuanya melompat parti.

“Jadi untuk menjadi sebahagian daripada BN adalah penting kerana gabungan itu pada masa ini menggalakkan kestabilan, kesinambungan dan pengalaman dalam mentadbir sebagai sebahagian daripada kempennya,” katanya.

Mengulas kenyataan Awang Azman, Azmi berkata selain isu utama iaitu kepercayaan dalam kalangan pengundi, kekurangan jentera pilihan raya PBM dan sokongan akar umbi tidak memberi petanda baik pada PRU akan datang.

“Saya rasa ia akan menjadi satu tugas yang sukar bagi mereka untuk mempertahankan kerusi mereka, kerana mereka menang dengan bantuan PH.

“Saya fikir yang terbaik yang boleh dilakukan oleh BN untuk PBM adalah untuk tidak menerimanya sepenuhnya sebagai sebahagian daripada gabungannya tetapi sebagai sekutu,” tambah Azmi.

Sebelum ini, Zuraida mengumumkan PBM akan bertanding sebanyak 14 kerusi, terdiri daripada tujuh kerusi Parlimen dan tujuh Dewan Undangan Negeri pada PRU-15 akan datang.

Beliau berkata kerusi berkenaan semuanya dimenangi oleh wakil parti itu pada PRU 2018 sebelum mereka membentuk PBM.

Zuraida juga berkata parti itu perlu menjadi sebahagian daripada gabungan politik supaya menjadi sebahagian daripada Kerajaan Persekutuan.

Pada Ogos lalu, Pengerusi BN Datuk Seri Ahmad Zahid Hamidi dilaporkan berkata enam parti politik telah memohon menyertai BN.

Bagaimanapun, beliau berkata keputusan hanya akan dibuat pada mesyuarat majlis tertinggi BN.

Sehingga kini, BN belum memberi jawapan kepada permohonan PBM serta parti-parti lain.


Pelarian Afghanistan lahir bayi dalam pesawat pengangkut tentera Amerika

Tidak sempat dihantar ke hospital, seorang pelarian Afghanistan melahirkan bayi perempuan dalam pesawat Tentera Udara Amerika Syarikat (USAF) di Pangkalan Udara Ramstein di Jerman, semalam.

Memuat naik kejadian itu di laman Twitter, Pemerintah Pergerakan Udara AS berkata wanita berkenaan menaiki pesawat pengangkut C-17 dalam usaha USAF membawa keluar individu yang melarikan diri dari Afghanistan.

USAF berkata wanita berkenaan mula mengalami kompilasi ketika pesawat berada pada ketinggian melebihi 28,000 kaki, susulan penurunan tekanan oksigen di dalam C-17.

“Komander pesawat membuat keputusan untuk turun ke paras lebih rendah untuk meningkatkan semula paras oksigen di dalam C-17, yang dapat membantu menstabilkan ibu dan bayi berkenaan,” kata USAF.

Sebaik mendarat, pasukan perubatan USAF membantu wanita terbabit melahirkan bayi perempuannya di ruang kargo pesawat berkenaan sebelum dihantar ke hospital untuk mendapatkan rawatan lanjut.

Pangkalan Udara Ramstein di Jerman menjadi pusat transit kepada ratusan pelarian Afghanistan yang melarikan diri setelah negara itu ditawan Taliban dua hari lalu.

Pegawai Tertinggi Pentagon, Jeneral Hank Taylor berkata pesawat pengangkut C-17 berpangkalan di Qatar membawa pelarian keluar dari Kabul setelah penerbangan awam yang lain menghentikan perkhidmatan mereka.

Pangkalan Udara Ramstein mampu menampung sehingga 5,000 orang tetapi beberapa kemudahan lain sedang dinaik taraf bagi menempatkan sehingga 7,500 pelarian.

Melalui perjanjian yang telah dipersetujui oleh AS dan Jerman, mereka yang dipindahkan tidak boleh tinggal di pangkalan tersebut lebih daripada 10 hari. – Agensi


‘Blah, blah, blah’ tular selepas ucapan aktivis iklim remaja

Ungkapan kata-kata aktivis remaja Sweden, Greta Thunberg yang mengkritik keras pemimpin dunia kerana berjanji tetapi tidak mengambil tindakan berhubung perubahan iklim, tular di media sosial.

Sejak Selasa, ketika dia menyebut “blah, blah, blah”, kini ungkapan itu semakin popular.

Dua hari selepas memberi ucapan di Milan, Itali, orang ramai di seluruh dunia masih berkongsi ratusan ciapan dalam Twitter yang mengandungi ungkapan “blah, blah, blah”.

Bercakap pada persidangan Youth4Climate di Itali, aktivis remaja itu mengecam ahli politik kerana tidak banyak bertindak berkaitan perubahan iklim.

“Membangun semula dengan lebih baik, blah, blah blah. Ekonomi hijau, blah, blah, blah. Sifar-bersih menjelang 2050 blah, blah, blah. Peneutralan iklim blah, blah, blah.

“Ini semua yang kita dengar daripada mereka yang kita panggil pemimpin. Ungkapan, ungkapan yang bunyinya hebat tapi sehingga kini tiada tindakan dibuat,” katanya.

Thunberg, yang mengilhamkan Pergerakan Jumaat untuk Masa Depan pada peringkat global, mengatakan bahawa harapan dan impian tenggelam dalam ‘kata-kata dan janji kosong’ dan bertanya di mana 30 tahun “bla, bla, bla,” yang memimpin kita.

Dia memetik kenyataan Perdana Menteri Britain, Boris Johnson dan Perdana Menteri India Narendra Modi, berkaitan perubahan iklim dan kerjasama, namun Thunberg berkata sains tidak berbohong. – Agensi


PAS dapat ‘lampu hijau’ tanding guna lambang bulan di 3 negeri

PAS sudah mendapat ‘lampu hijau’ daripada Perikatan Nasional (PN) untuk bertanding menggunakan lambang bulan pada Pilihan Raya Umum Ke-15 (PRU-15) bagi negeri-negeri di bawah pentadbirannya.

Setiausaha Agung PAS Datuk Seri Takiyuddin Hassan berkata tiga negeri berkenaan ialah Kedah, Kelantan dan Terengganu.

Menurutnya Pengerusi PN Tan Sri Muhyiddin Yassin telah bersetuju dengan rasional PAS untuk bertanding menggunakan logo sendiri dan sepatutnya tiada masalah dengannya

“Kami telah mendapat lampu hijau daripada PN untuk PAS menggunakan logo sendiri di negeri-negeri di bawah kawalannya,” katanya kepada pemberita pada majlis penutupan program Perhutanan 121 Puncak yang diadakan di Taman Eko Rimba di Kuala Lumpur petang ini, menurut MalayMail.

Dua hari lalu, Timbalan Presiden PAS Datuk Seri Tuan Ibrahim Tuan Man dilaporkan berkata parti itu akan menggunakan lambang bulan bagi menghadapi PRU-15 di tiga negeri berkenaan.

Katanya, bagi negeri lain, Pas bertanding menggunakan simbol Perikatan Nasional (PN).

“Hanya tiga negeri ini Pas guna lambang sendiri iaitu bulan, manakala negeri lain telah dipersetujui menggunakan lambang PN.

“Keputusan ini akan dibawa ke Majlis Pimpinan PN,” kata Tuan Ibrahim.

Sementara itu, Timbalan Ketua Badan Pimpinan Bersatu Terengganu, Datuk Rosol Wahid menegaskan beliau sedia bertanding menggunakan lambang bulan pada PRU-15 jika dicalonkan.

Penyandang Ahli Parlimen Hulu Terengganu berkata, beliau sedia bertanding menggunakan logo PAS sekiranya mendapat persetujuan PN.


MIC kecam kenyataan biadab ‘biawak hidup’ dibuat Lokman

Ekoran kenyataan “biawak hidup” dikeluarkan Pengarah Komunikasi UMNO, Datuk Lokman Adam, ia mengundang rasa marah pemimpin MIC yang menyifatkannya sebagai biadab.

Ketua Penerangan MIC Kebangsaan, Thinalan Rajagopalu membidas Lokman kerana kenyataan itu tidak rasional dan mengguris perasaan parti komponen Barisan Nasional (BN), MIC dan MCA.

“Sejak 1952, MIC tidak pernah meminggirkan BN yang menjadi pengganti Parti Perikatan hingga kini. Biar baik atau buruk senario politik, kami sentiasa tetap berdiri teguh bersama UMNO dan MCA serta rakan parti komponen yang lain dan tidak melompat bagai katak seperti Lokman sendiri.

“Kami tidak tampil berikan kenyataan andai Lokman tidak buka mulutnya seperti ini. Bukankah ini satu cubaan keruhkan keadaan? Kami masih bersama BN tidak tuntut apa-apa jawatan untuk kekalkan sokongan. Kami dalam MIC tidak ada jawatan walhal UMNO menerima semua jawatan kerajaan tapi anda masih hendak tuding jari pada kami?

“Ingatlah Lokman, MIC dan MCA ini adalah keluarga. Memang susah untuk kami harapkan ikatan kekeluargaan yang sama daripada kamu yang merupakan bekas ahli PKR dipecat. Ia agak kelakar apabila katak politik pula yang menunding jari kepada orang lain.

“Kata Lokman MIC tidak menyumbang kepada kemenangan BN dan UMNO dan kamu (UMNO) pikul kita seperti biawak hidup, untuk berdekad lamanya MIC telah menyumbang kepada BN dan UMNO walaupun ada kalanya ada kenyataan mengguris hati komuniti India.

“MIC dilabelkan sebagai hamba UMNO dan UMNO juga tidak mengambil apa-apa tindakan untuk memperbetulkan keadaan sehingga Datuk Seri Najib Razak menjadi Perdana Menteri, pelbagai masalah dihantui diselesaikan oleh beliau,” katanya dalam kenyataan.

Kata Thinalan lagi, tindakan Lokman sebenarnya akan menyumbang kepada keretakan dan kekeruhan dalam kalangan masyarakat India itu sendiri.

“Jika berterusan mengeluarkan kenyataan seperti ini, percayalah kepercayaan masyarakat India terhadap Barisan Nasional akan berkurangan dan rakyat akan memberi jawapan mereka dalam pilihan raya yang akan diadakan tidak lama lagi.

“Jika berat sangatlah beban untuk memikul MIC, bincang dengan Presiden UMNO bawakan satu resolusi untuk mengeluarkan MIC daripada BN. Jangan cuba-cuba buat ‘stunt’ politik murahan seperti ini, anda adalah Pengarah Komunikasi sepatutnya ketika masa-masa ‘perang’ pilihan raya kita sepatutnya jadi bijak dan strategis bukan buat kenyataan sinis yang langsung tidak berguna sesen.

“Anda sendiri tidak mampu menang pilihan raya tapi ada hati mengata orang lain. Mohon anda (Lokman) tidak memecah belahkan keharmonian komponen yang telah kita bina untuk puluhan tahun ini. Lebih baik kita bersatu teguh,” tegasnya.